amanoisuno/poet huggingface dataset:
夜泊越州逢北使 沈佺期
天地降雷雨，放逐還國都。重以風潮事，年月戒回艫。容顏荒外老，心想域中愚。憩泊在茲夜，炎雲逐斗樞。䬓{風兪}縈海若，霹靂耿天吳。鼇抃羣島失，鯨吞衆流輸。偶逢金華使，握手淚相濡。飢共噬齊棗，眠共席秦蒲。既北思攸濟，將南睿所圖。往來固無咎，何忽憚前桴。
紹隆寺 沈佺期
吾從釋迦久，無上師涅槃。探道三十載，得道天南端。非勝適殊方，起諠歸理難。放棄乃良緣，世慮不曾干。香界縈北渚，花龕隱南巒。危昂階下石，演漾窗中瀾。雲蓋看木秀，天空見藤盤。處俗勒宴坐，居貧業行壇。試將有漏軀，聊作無生觀。了然究諸品，彌覺靜者安。
神龍初廢逐南荒途出郴口北望蘇耽山 沈佺期
少曾讀仙史，知有蘇耽君。流望來南國，依然會昔聞。泊舟問耆老，遙指孤山雲。孤山郴郡北，不與衆山羣。重崖下縈映，嶛嶢上乣紛。碧峰泉附落，紅壁樹傍分。選地今方爾，昇天因可云。不才予竄迹，羽化子遺芬。將覽成麟鳳，旋驚禦鬼文。此中迷出處，含思獨氛氳。
初達驩州 沈佺期
流子一十八，命予偏不偶。配遠天遂窮，到遲日最後。水行儋耳國，陸行雕題藪。魂魄遊鬼門，骸骨遺鯨口。夜則忍飢臥，朝則抱病走。搔首向南荒，拭淚看北斗。何年赦書來？重飲洛陽酒。
被彈 沈佺期
知人昔不易，舉非貴易失。爾何按國章，無罪見呵叱。平生守直道，遂爲衆所嫉。少以文作吏，手不曾開律。一旦法相持，荒忙意如漆。幼子雙囹圄，老夫一念室。昆弟兩三人，相次俱囚桎。萬鑠當衆怒，千謗無片實。庶以白黑讒，顯此涇渭質。劾吏何咆哮，晨夜聞撲抶。事間拾虛證，理外存枉筆。懷痛不見伸，抱冤竟難悉。窮囚多垢膩，愁坐饒蟣虱。三日唯一飯，兩旬不再櫛。是時盛夏中，暵赫多瘵疾。瞪目眠欲閉，暗嗚氣不出。有風自扶搖，鼓蕩無倫匹。安得吹浮雲，令我見白日。
枉繫二首 一 沈佺期
吾憐曾家子，昔有投杼疑。吾憐姬公旦，非無鴟鴞詩。臣子竭忠孝，君親惑讒欺。萋斐離骨肉，含愁興此辭。
枉繫二首 二 沈佺期
昔日公冶長，非罪遇縲絏。聖人降其子，古來歎獨絕。我無毫髪瑕，苦心懷冰雪。今代多秀士，誰能繼明轍。
黃鶴 沈佺期
黃鶴佐丹鳳，不能羣白鷴。拂雲遊四海，弄影到三山。遙憶君軒上，來下天池間。明珠世不重，知有報恩環。
傷王學土 沈佺期
閉囚斷外事，昧坐半餘朞。有言頴叔子，亡來已一時。初聞宛不信，中話涕漣洏。痛哉玄夜重，何遽青春姿。憶汝曾旅食，屢空瀍澗湄。吾徒祿未厚，筲斗愧相貽。原憲貧無愁，顏回樂自持。詔書擇才善，君爲王子師。寵儒名可尚，論秩官猶欺。化往不復見，情來安可思。目絕毫翰灑，耳無歌諷期。靈柩寄何處，精魂今何之？恨予在丹棘，不得看素旗。孀妻知己歎，幼子路人悲。感遊值商日，絕弦留此詞。
古鏡 沈佺期
莓苔翳清池，蝦蟆蝕明月。埋落今如此，照心未嘗歇。願垂拂拭恩，爲君鑒玄髪。
鳳簫曲 沈佺期
八月涼風動高閣，千金麗人捲綃幕。已憐池上歇芳菲，不念君恩坐搖落。世上榮華如轉蓬，朝隨阡陌暮雲中。飛燕侍寢昭陽殿，班姬飲恨長信宮。長信宮，昭陽殿，春來歌舞妾自知，秋至簾櫳君不見。昔時嬴女厭世紛，學吹鳳簫乘彩雲。含情轉睞向蕭史，千載紅顏持贈君。
古歌 沈佺期
落葉流風向玉臺，夜寒秋思洞房開。水晶簾外金波下，雲母窗前銀漢回。玉階陰陰苔蘚色，君王屢綦難再得。璇閨窈窕秋夜長，繡戶徘徊明月光。燕姬綵帳芙蓉色，秦女金爐蘭麝香。北斗七星橫夜半，清歌一曲斷君腸。
七夕曝衣篇 沈佺期
君不見昔日宜春太液邊，披香畫閣與天連。燈火灼爍九微暎，香氣氛氳百和然。此夜星繁河正白，人傳織女牽牛客。宮中擾擾曝衣樓，天上娥娥紅粉席。曝衣何許曛半黃，宮中綵女提玉箱。珠履奔騰上蘭砌，金梯宛轉出梅梁。絳河裏，碧煙上，雙花伏兔畫屏風，四子盤龍擎斗帳。舒羅散縠雲霧開，綴玉垂珠星漢回。朝霞散彩羞衣架，晚月分光劣鏡臺。上有仙人長命綹，中看玉女迎歡繡。玳瑁簾中別作春，珊瑚窗裏翻成晝。椒房金屋寵新流，意氣嬌奢不自由。漢文宜惜露臺費，晉武須焚前殿裘。
入少密溪 沈佺期
雲峯苔壁繞溪斜，江路香風夾岸花。樹密不言通鳥道，雞鳴始覺有人家。人家更在深巖口，澗水周流宅前後。遊魚瞥瞥雙釣童，伐木丁丁一樵叟。自言避喧非避秦，薜衣耕鑿帝堯人。相留且待雞黍熟，夕臥深山蘿月春。
霹靂引 沈佺期
歲七月，火伏而金生。客有鼓琴於門者，奏霹靂之商聲。始戛羽以騞砉，終扣宮而砰駖。電耀耀兮龍躍，雷闐闐兮雨冥。氣嗚唅以會雅，態歘翕以橫生。有如驅千旗，制五兵。截荒虺，斮長鯨。孰與廣陵比，意別鶴儔精而已。俾我雄子魄動，毅夫髪立。懷恩不淺，武義雙輯。視胡若芥，剪羯如拾。豈徒慷慨中筵，備羣娛之翕習哉。
立春日內出綵花應制 沈佺期
合殿春應早，開箱綵預知。花迎宸翰發，葉待御筵披。梅訝香全少，桃驚色頓移。輕生承剪拂，長伴萬年枝。
晦日滻水應制 沈佺期
素滻接宸居，青門盛祓除。摘蘭喧鳳野，浮藻溢龍渠。苑蝶飛殊懶，宮鶯囀不疎。星移天上入，歌舞向儲胥。
奉和洛陽翫雪應制 沈佺期
周王甲子旦，漢后德陽宮。灑瑞天庭裏，驚春御苑中。氛氳生浩氣，颯杳舞回風。宸藻光盈尺，賡歌樂歲豐。
三日梨園侍宴 沈佺期
九重馳道出，三巳禊堂開。畫鷁中流動，青龍上苑來。野花飄御座，河柳拂天杯。日晚迎祥處，笙鏞下帝臺。
幸梨園亭觀打毬應制 沈佺期
今春芳苑遊，接武上瓊樓。宛轉縈香騎，飄颻拂畫毬。俯身迎未落，迴轡逐傍流。秖爲看花鳥，時時誤失籌。
九日臨渭亭侍宴應制得長字 沈佺期
御氣幸金方，憑高薦羽觴。魏文頒菊蕋，漢武賜萸房。秋變銅池色，晴添銀樹光。年年重九慶，日月奉天長。
歲夜安樂公主滿月侍宴 沈佺期
除夜子星回，天孫滿月杯。詠歌麟趾合，簫管鳳雛來。歲炬常然桂，春盤預折梅。聖皇千萬壽，垂曉御樓開。
安樂公主移入新宅 沈佺期
初聞衡漢來，移住斗城隈。錦帳迎風轉，瓊筵拂霧開。馬香遺舊埒，鳳吹繞新臺。
送金城公主適西蕃應制 沈佺期
金牓扶丹掖，銀河屬紫閽。那堪將鳳女，還以嫁烏孫。玉就歌中怨，珠辭掌上恩。西戎非我匹，明主至公存。
洛陽道 沈佺期
九門開洛邑，雙闕對河橋。白日青春道，軒裳半下朝。乘羊稚子看，拾翠美人嬌。行樂歸恆晚，香塵撲地遙。
銅雀臺 沈佺期
昔年分鼎地，今日望陵臺。一旦雄圖盡，千秋遺令開。綺羅君不見，歌舞妾空來。恩共漳河水，東流無重回。
巫山高二首 一 沈佺期
巫山峯十二，合沓隱昭回。俯眺琵琶峽，平看雲雨臺。古槎天外倚，瀑水日邊來。何忍猿啼夜，荆王枕席開。
巫山高二首 二 沈佺期
神女向高唐，巫山下夕陽。裴回作行雨，婉孌逐荆王。電影江前落，雷聲峽外長。霽雲無處所，臺館曉蒼蒼。
巫山高 沈佺期
巫山高不極，合沓狀奇新。暗谷疑風雨，陰崖若鬼神。月明三峽曙，潮滿九江春。爲問陽臺客，應知入夢人。
奉和聖製同皇太子遊慈恩寺應制 沈佺期
肅肅蓮花界，熒熒貝葉宮。金人來夢裏，白馬出城中。湧塔初從地，焚香欲遍空。天歌應春籥，非是爲春風。
和洛州康士曹庭芝望月有懷 沈佺期
天使下西樓，光含萬象秋。臺前疑挂鏡，簾外似懸鉤。張尹將眉學，班姬取扇儔。佳期應借問，爲報在刀頭。
壽陽王花燭 沈佺期
仙媛乘龍夕，天孫捧雁來。可憐桃李樹，更遶鳳皇臺。燭送香車入，花臨寶扇開。莫令銀箭曉，爲盡合歡杯。
隴頭水 沈佺期
隴山飛落葉，隴雁度寒天。愁見三秋水，分爲兩地泉。西流入羗郡，東下向秦川。征客重回首，肝腸空自憐。
折楊柳 沈佺期
玉窗朝日暎，羅帳春風吹。拭淚攀楊柳，長條踠地垂。白花飛歷亂，黃鳥思參差。妾自肝腸斷，傍人那得知。
梅花落 沈佺期
鐵騎幾時回，金閨怨早梅。雪寒花已落，風暖葉應開。夕逐新春管，香迎小歲杯。盛時何足貴，書裏報輪臺。
紫騮馬 沈佺期
青玉紫騮鞍，驕多影屢盤。荷君能剪拂，躞蹀噴桑乾。踠足追奔易，長鳴遇賞難。摐金一萬里，霜露不辭寒。
上之回 沈佺期
制書下關右，天子問回中。壇墠經過遠，威儀侍從雄。黃麾搖晝日，青幰曳松風。迴望甘泉道，龍山隱漢宮。
王昭君 沈佺期
非君惜鸞殿，非妾妬蛾眉。薄命由驕虜，無情是畫師。嫁來胡地日，不並漢宮時。心苦無聊賴，何堪馬上辭。
被試出塞 沈佺期
十年通大漠，萬里出長平。寒日生戈劒，陰雲拂斾旌。飢烏啼舊壘，疲馬戀空城。辛苦臯蘭北，胡霜損漢兵。
雜詩三首 一 沈佺期
落葉驚秋婦，高砧促暝機。蜘蛛尋月度，螢火傍人飛。清鏡紅埃入，孤燈綠焰微。怨啼能至曉，獨自懶縫衣。
雜詩三首 二 沈佺期
妾家臨渭北，春夢著遼西。何苦朝鮮郡，年年事鼓鼙。燕來紅壁語，鶯向綠窗啼。爲許長相憶，闌干玉筯齊。
雜詩三首 三 沈佺期
聞道黃龍戍，頻年不解兵。可憐閨裏月，長在漢家營。少婦今春意，良人昨夜情。誰能將旗鼓，一爲取龍城。
剪綵 沈佺期
宮女憐芳樹，裁花競早榮。寒依刀尺盡，春向綺羅生。弱蔕盤絲發，香蕤結素成。纖枝幸不棄，長就玉階傾。
和崔正諫登秋日早朝 沈佺期
雞鳴朝謁滿，露白禁門秋。爽氣臨旌戟，朝光暎冕旒。河宗來獻寶，天子命焚裘。獨負池陽議，言從建禮遊。
答甯處州書 沈佺期
書報天中赦，人從海上聞。九泉開白日，六翮起青雲。質幸恩先貸，情孤枉未分。自憐涇渭別，誰與奏明君。
李舍人山園送龐邵 沈佺期
符傳有光輝，諠諠出帝畿。東隣借山水，南陌駐驂騑。握手涼風至，當歌秋日微。高幨去勿緩，人吏待霜威。
送陸侍御餘慶北使 沈佺期
古人貴將命，之子出輶軒。受委當不辱，隨時敢贈言。朔途際遼海，春思繞轘轅。安得回白日，留歡盡綠樽。
洛州蕭司兵謁兄還赴洛成禮 沈佺期
棠棣日光輝，高襟應序歸。來成鴻雁聚，去作鳳皇飛。細草乘輕傳，驚花慘別衣。灞亭春有酒，岐路惜芬菲。
餞高唐州詢 沈佺期
弱冠相知早，中年不見多。生涯在王事，客鬢各蹉跎。良守初分岳，嘉聲即潤河。還從漢闕下，傾耳聽中和。
餞唐郎中洛陽令 沈佺期
一臺推往妙，三史佇來修。應宰鳧還集，辭郎雉少留。郊筵乘落景，亭傳理殘秋。願以弦歌暇，芝蘭想舊遊。
遊少林寺 沈佺期
長歌遊寶地，徙倚對珠林。雁塔風霜古，龍池歲月深。紺園澄夕霽，碧殿下秋陰。歸路煙霞晚，山蟬處處吟。
嶽館 沈佺期
洞壑仙人館，孤峰玉女臺。空濛朝氣合，窈窕夕陽開。流澗含輕雨，虛巖應薄雷。正逢鸞與鶴，歌舞出天來。
早發平昌島 沈佺期
解纜春風後，鳴榔曉漲前。陽烏出海樹，雲雁下江煙。積氣衝長島，浮光溢大川。不能懷魏闕，心賞獨泠然。
夜宿七盤嶺 沈佺期
獨遊千里外，高臥七盤西。曉月臨窗近，天河入戶低。芳春平仲綠，清夜子規啼。浮客空留聽，褒城聞曙雞。
十三四時嘗從巫峽過他日偶然有思 沈佺期
小度巫山峽，荆南春欲分。使君灘上草，神女館前雲。樹悉江中見，猿多天外聞。別來如夢裏，一想一氛氳。
初達驩州 沈佺期
自昔聞銅柱，行來向一年。不知林邑地，猶隔道明天。雨露何時及？京華若個邊。思君無限淚，堪作日南泉。
嶺表逢寒食 沈佺期
嶺外無寒食，春來不見餳。洛陽新甲子，何日是清明？花柳爭朝發，軒車滿路迎。帝鄉遙可念，腸斷報親情。
驩州南亭夜望 沈佺期
昨夜南亭望，分明夢洛中。室家誰道別，兒女案嘗同。忽覺猶言是，沈思始悟空。肝腸餘幾寸，拭淚坐春風。
少遊荆湘因有是題 沈佺期
峴北焚蛟浦，巴東射雉田。歲時宜楚俗，耆舊在襄川。憶昨經過處，離今二十年。因君訪生死，相識幾人全。
咸陽覽古 沈佺期
咸陽秦帝居，千載坐盈虛。版築林光盡，壇場霤聽疎。野橋疑望日，山火類焚書。唯有驪峰在，空聞厚葬餘。
覽鏡 沈佺期
霏霏日搖蕙，騷騷風灑蓮。時芳固相奪，俗態豈恆堅。恍忽夜川裏，蹉跎朝鏡前。紅顏與壯志，太息此流年。
題椰子樹 沈佺期
日南椰子樹，香褭出風塵。叢生調木首，圓實檳榔身。玉房九霄露，碧葉四時春。不及塗林果，移根隨漢臣。
同獄者歎獄中無燕 沈佺期
何許乘春燕，多知辨夏臺。三時欲併盡，雙影未嘗來。食蕋嫌叢棘，銜泥怯死灰。不如黃雀語，能雪冶長猜。
秦州薛都督挽詞 沈佺期
十里絳山幽，千年汾水流。碑傳門客建，劒是故人留。隴樹烟含夕，山門月對秋。古來鐘鼎盛，共盡一蒿丘。
天官崔侍郎夫人盧氏挽歌 沈佺期
偕老言何謬，香魂事永違。潘魚從此隔，陳鳳宛然飛。埋鏡泉中暗，藏鐙地下微。猶憑少君術，彷彿覩容輝。
章懷太子靖妃挽詞 沈佺期
彤史佳聲載，青宮懿範留。形將鸞鏡隱，魂伴鳳笙遊。送馬嘶殘日，新螢落晚秋。不知蒿里曙，空見隴雲愁。
奉和立春遊苑迎春 沈佺期
東郊暫轉迎春仗，上苑初飛行慶杯。風射蛟冰千片斷，氣衝魚鑰九關開。林中覓草纔生蕙，殿裏爭花併是梅。歌吹銜恩歸路晚，棲烏半下鳳城來。
人日重宴大明宮賜綵縷人勝應制 沈佺期
拂旦雞鳴仙衞陳，憑高龍首帝城春。千官黼帳杯前壽，百福香匳勝裏人。山鳥初來猶怯囀，林花未發已偷新。天文正應韶光轉，設報懸知用此辰。
奉和春初幸太平公主南莊應制 沈佺期
主家山第早春歸，御輦春遊繞翠微。買地鋪金曾作埒，尋河取石舊支機。雲間樹色千花滿，竹裏泉聲百道飛。自有神仙鳴鳳曲，併將歌舞報恩暉。
奉和春日幸望春宮應制 沈佺期
芳郊綠野散春晴，複道離宮煙霧生。楊柳千條花欲綻，蒲萄百丈蔓初縈。林香酒氣元相入，鳥囀歌聲各自成。定是風光牽宿醉，來晨復得幸昆明。
侍宴安樂公主新宅應制 沈佺期
皇家貴主好神仙，別業初開雲漢邊。山出盡如鳴鳳嶺，池成不讓飲龍川。妝樓翠幌教春住，舞閣金鋪借日懸。敬從乘輿來此地，稱觴獻壽樂鈞天。
龍池篇 沈佺期
龍池躍龍龍已飛，龍德先天天不違。池開天漢分黃道，龍向天門入紫微。邸第樓臺多氣色，君王鳧雁有光輝。爲報寰中百川水，來朝此地莫東歸。
興慶池侍宴應制 沈佺期
碧水澄潭暎遠空，紫雲香駕御微風。漢家城闕疑天上，秦地山川似鏡中。向浦回舟萍已綠，分林蔽殿槿初紅。古來徒羨橫汾賞，今日宸遊聖藻雄。
從幸香山寺應制 沈佺期
南山奕奕通丹禁，北闕峨峨連翠雲。嶺上樓臺千地起，城中鐘鼓四天聞。旃檀曉閣金輿度，鸚鵡晴林采眊分。願以醍醐參聖酒，還將[衹]苑當秋汾。
紅樓院應制 沈佺期
紅樓疑見白毫光，寺逼宸居福盛唐。支遁愛山情謾切，曇摩泛海路空長。經聲夜息聞天語，爐氣晨飄接御香。誰謂此中難可到，自憐深院得徊翔。
再入道場紀事應制 沈佺期
南方歸去再生天，內殿今年異昔年。見闢乾坤新定位，看題日月更高懸。行隨香輦登仙路，坐近爐煙講法筵。自喜恩深陪侍從，兩朝長在聖人前。
嵩山石淙侍宴應制 沈佺期
金輿旦下綠雲衢，綵殿晴臨碧澗隅。溪水泠泠雜行漏，山煙片片繞香爐。仙人六膳調神鼎，玉女三漿捧帝壺。自惜汾陽紆道駕，無如太室覽真圖。
古意呈補闕喬知之 沈佺期
盧家少婦鬱金堂，海燕雙棲玳瑁梁。九月寒砧催木葉，十年征戍憶遼陽。白狼河北音書斷，丹鳳城南秋夜長。誰謂含愁獨不見，更教明月照流黃。
遙同杜員外審言過嶺 沈佺期
天長地闊嶺頭分，去國離家見白雲。洛浦風光何所似，崇山瘴癘不堪聞。南浮漲海人何處？北望衡陽雁幾羣。
和上巳連寒食有懷京洛 沈佺期
天津御柳碧遙遙，軒騎相從半下朝。行樂光輝寒食借，太平歌舞晚春饒。紅妝樓下東迴輦，青草洲邊南渡橋。坐見司空掃西第，看君侍從落花朝。
陪幸太平公主南莊詩 沈佺期
主第山門起灞川，宸遊風景入初年。鳳皇樓下交天仗，烏鵲橋頭敞御筵。往往花間逢綵石，時時竹裏見紅泉。今朝扈蹕平陽館，不羨乘槎雲漢邊。
守歲應制 沈佺期
南渡輕冰解渭橋，東方樹色起招搖。天子迎春取今夜，王公獻壽用明朝。殿上燈人爭烈火，宮中侲子亂驅妖。宜將歲酒調神藥，聖祚千春萬國朝。
陪幸韋嗣立山莊 沈佺期
台階好赤松，別業對青峯。茆室承三顧，花源接九重。虹旗縈秀木，鳳輦拂疎筇。逕直千官擁，溪長萬騎容。水堂開禹膳，山閣獻堯鍾。皇鑑清居遠，天文睿獎濃。巖泉他夕夢，漁釣往年逢。共榮丞相府，偏降逸人封。
扈從出長安應制 沈佺期
漢宅規模壯，周都景命隆。西賓讓東主，法駕幸天中。太史占星應，春官奏日同。旌門起長樂，帳殿出新豐。翕習黃山下，紆徐清渭東。金麾張畫月，珠幰戴松風。是節嚴陰始，寒郊散野蓬。薄霜沾上路，殘雪繞離宮。賜帛矜耆老，褰旒問小童。復除恩載洽，望秩禮新崇。臣忝承明召，多慙獻賦雄。
昆明池侍宴應制 沈佺期
武帝伐昆明，穿池習五兵。水同河漢在，館有豫章名。我后光天德，垂衣文教成。黷兵非帝念，勞物豈皇情。春仗過鯨沼，雲旗出鳳城。靈魚銜寶躍，仙女廢機迎。柳拂旌門暗，蘭依帳殿生。還如流水曲，日晚棹歌清。
仙萼池亭侍宴應制 沈佺期
步輦尋丹嶂，行宮在翠微。川長看鳥滅，谷轉聽猿稀。天磴扶階迥，雲泉透戶飛。閑花開石竹，幽葉吐薔薇。徑狹難留騎，亭寒欲進衣。白龜來獻壽，仙吹返彤闈。
奉和晦日駕幸昆明池應制 沈佺期
法駕乘春轉，神池象漢廻。雙星移舊石，孤月隱殘灰。戰鷁逢時去，恩魚望幸來。山花緹騎繞，堤柳幔城開。思逸橫汾唱，歡留宴鎬杯。微臣雕朽質，羞覩豫章材。
奉和聖製幸禮部尚書竇希玠宅 沈佺期
北闕垂旒暇，南宮聽履廻。天臨翔鳳轉，恩向躍龍開。蘭氣薰仙帳，榴花引御杯。水從金穴吐，雲是玉衣來。池影搖歌席，林香散舞臺。不知行漏晚，清蹕尚裴徊。
釣竿篇 沈佺期
朝日斂紅煙，垂竿向綠川。人疑天上坐，魚似鏡中懸。避檝時驚透，猜鉤每誤牽。湍危不理轄，潭靜欲留船。釣玉君徒尚，徵金我未賢。爲看芳餌下，貪得會無筌。
和戶部岑尚書參迹樞揆 沈佺期
大君制六合，良佐參萬機。大業永開泰，臣道日光輝。鹽梅和鼎食，家聲衆所歸。漢章題楚劒，鄭武襲緇衣。理識當朝遠，文華振古希。風雲神契合，舟檝道心微。廟堂喜容與，時物逓芳菲。御柳垂仙掖，公槐覆禮闈。昔陪鵷鷺後，今望鵾鵬飛。徒御清風頌，巴歌聊自揮。
同李舍人冬日集安樂公主山池 沈佺期
嘗聞天女貴，家即帝宮連。亭插宜春果，山衝太液泉。橋低烏鵲夜，臺起鳳皇年。故事猶如此，新圖更可憐。紫巖妝閣透，青嶂妓樓懸。峰奪香爐巧，池偷明鏡圓。梅花寒待雪，桂葉晚留煙。興盡方投轄，金聲還復傳。
酬蘇員外味道夏晚寓直省中見贈 沈佺期
並命登仙閣，分曹直禮闈。大官供宿膳，侍史護朝衣。卷幔天河入，開窗月露微。小池殘暑退，高樹早涼歸。冠劒無時釋，軒車待漏飛。明朝題漢柱，三署有光輝。
和韋舍人早朝 沈佺期
閶闔連雲起，巖廊拂霧開。玉珂龍影度，珠履雁行來。長樂宵鐘盡，明光曉奏催。一經推舊德，五字擢英才。儼若神仙去，紛從霄漢廻。千春奉休曆，分禁喜趨陪。
自考功員外授給事中 沈佺期
南省推丹地，東曹拜瑣闈。惠移雙管筆，恩降五時衣。出入宜真選，遭逢每濫飛。器慙公理拙，才謝子雲微。案牘遺常禮，朋僚隔等威。上台行揖讓，中禁動光輝。旭日千門起，初春八舍歸。贈蘭聞宿昔，談樹隱芳菲。何幸鹽梅處，唯憂對問機。省躬知任重，寧止冒榮非。
和元舍人萬頃臨池翫月戲爲新體 沈佺期
春風搖碧樹，秋霧卷丹臺。復有相宜夕，池清月正開。玉流含吹動，金魄度雲來。熠爚光如沸，翩翾景若摧。半環投積草，碎璧聚流杯。夜久平無煥，天晴皎未隤。鏡將池作匣，珠以岸爲胎。有美司言暇，高興獨悠哉。揮翰初難擬，飛名豈易陪。夜光殊在握，了了見沈灰。
酬楊給事兼見贈臺中 沈佺期
子雲推辨博，公理擅詞雄。始自尚書省，旋聞給事中。言從溫室祕，籍向瑣闈通。顧我叨郎署，慙無草奏功。分曹八舍斷，解袂五時空。宿昔陪餘論，平生賴擊蒙。神仙應東掖，雲霧限南宮。忽枉瓊瑤贈，長歌蘭渚風。
九真山淨居寺謁無礙上人 沈佺期
大士生天竺，分身化日南。人中出煩惱，山下即伽藍。小澗香爲剎，危峰石作龕。候禪青鴿乳，窺講白猿參。藤愛雲間壁，花憐石下潭。泉行幽供好，林挂浴衣堪。弟子哀無識，醫王惜未談。機疑聞不二，蒙昧即朝三。欲究因緣理，聊寬放棄慙。超然虎溪夕，雙樹下虛嵐。
夜遊 沈佺期
今夕重門啟，遊春得夜芳。月華連晝色，燈影雜星光。南陌青絲騎，東鄰紅粉妝。管弦遙辨曲，羅綺暗聞香。人擁行歌路，車攢鬬舞場。經過猶未已，鐘鼓出長楊。
塞北二首 一 沈佺期
虜障天驕起，秦城地脉分。柏壇飛五將，梅吹動三軍。鋒刃奔濤色，旌旗焰火文。朔風吹汗漫，飄礫灑轒輼。海氣如秋雨，邊烽似夏雲。二庭無歲月，百戰有功勳。形影隨魚貫，音書在雁羣。歸來拜天子，凱樂助南薰。
塞北二首 二 沈佺期
胡騎犯邊埃，風從丑上來。五原烽火急，六郡羽書催。冰壯飛狐[冷]，霜濃候雁哀。將軍朝授鉞，戰士夜銜枚。紫塞金河裏，蔥山鐵勒隈。蓮花秋劒發，桂葉曉旗開。秘略三軍動，妖氛百戰摧。何言投筆去，終作勒銘回。
李員外秦援宅觀妓 沈佺期
盈盈粉署郎，五日宴春光。選客虛前館，徵聲徧後堂。玉釵翠羽飾，羅袖鬱金香。拂黛隨時廣，挑鬟出意長。囀歌遙合態，度舞暗成行。巧落梅庭裏，斜光暎曉妝。
送韋商州弼 沈佺期
會府應文昌，商山鎮國陽。聞君監郡史，蹔罷尚書郎。王事嗟相失，人情貴不忘。累年同畫省，四海接文場。點翰芳春色，傳杯明月光。故交從此去，遙憶紫芝香。
夏日梁王席送張岐州 沈佺期
秦雞常下雍，周鳳昔鳴岐。此地推雄撫，惟良寄在斯。家傳七豹貴，人擅八龍奇。高傳生光彩，長林歎別離。天人開祖席，朝寀候征麾。翠帟當郊敞，彤幨向野披。芃芃秋麥盛，苒苒夏條垂。奏計何時入？臺階望羽儀。
夏日都門送司馬員外逸客孫員外佺北征 沈佺期
二庭追虜騎，六月動周師。廟略天人授，軍麾相國持。復言徵二妙，才命重當時。畫省連征橐，橫門共別詞。雲迎出塞馬，風卷度河旗。計日方夷寇，旋聞杕杜詩。
送盧管記仙客北伐 沈佺期
羽檄西北飛，交城日夜圍。廟堂盛徵選，戎幕生光輝。雁行度函谷，馬首向金微。湛湛山川暮，蕭蕭涼氣稀。餞途予憫默，赴敵子英威。今日楊朱淚，無將灑鐵衣。
移禁司刑 沈佺期
疇昔參鄉賦，中年忝吏途。丹脣曾學史，白首不成儒。天子開昌籙，羣生偶大爐。散材仍葺廈，弱羽遽[摶]扶。寵邁乘軒鶴，榮過食稻鳧。何功遊畫省，何德理黃樞。弔影慙非據，傾心事遠圖。盜泉寧止渴，惡木匪投軀。任直翻多毀，安身遂少徒。一朝逢糺謬，三省竟無虞。白簡初心屈，黃紗始望孤。患平終不怒，持劾每相驅。埋劒誰當辨，偷金以自誣。誘言雖委答，流議亦真符。首夏方憂圄，高秋獨向隅。嚴城看熠耀，圜戶對蜘蛛。累餉唯妻子，披冤是友于。物情牽倚伏，人事限榮枯。門客心誰在，隣交迹倘無。撫襟雙涕落，危坐日憂趨。聖旨垂明德，冤囚豈濫誅。會希恩免理，終望罪矜愚。司寇宜哀獄，台庭幸恤辜。漢皇虛詔上，容有報恩珠。
入鬼門關 沈佺期
昔傳瘴江路，今到鬼門關。土地無人老，流移幾客還。自從別京洛，頹鬢與衰顏。夕宿含沙裏，晨行岡路間。馬危千仞谷，舟險萬重灣。問我投何地？西南盡百蠻。
三日獨坐驩州思憶舊遊 沈佺期
兩京多節物，三日最遨遊。麗日風徐卷，香塵雨暫收。紅桃初下地，綠柳半垂溝。童子成春服，宮人罷射鞲。禊堂通漢苑，解席繞秦樓。束皙言談妙，張華史漢遒。無亭不駐馬，何浦不橫舟。舞籥千門度，帷屏百道流。金丸向鳥落，芳餌接魚投。濯穢憐清淺，迎祥樂獻酬。靈芻陳欲棄，神藥曝應休。誰念招魂節，翻爲禦魅囚。朋從天外盡，心賞日南求。銅柱威丹徼，朱崖鎮火陬。炎蒸連曉夕，瘴癘滿冬秋。西水何時貸？南方詎可留。無人對爐酒，寧緩去鄉憂。
從驩州廨宅移住山間水亭贈蘇使君 沈佺期
遇坎即乘流，西南到火洲。鬼門應苦夜，瘴浦不宜秋。歲貸胸穿老，朝飛鼻飲頭。死生離骨肉，榮辱間朋遊。棄置一身在，平生萬事休。鷹鸇遭誤逐，豺虎怯真投。憶昨京華子，傷今邊地囚。願陪鸚鵡樂，希並鷓鴣留。日月渝鄉思，煙花換客愁。幸逢蘇伯玉，回借水亭幽。山柏張青蓋，江蕉卷綠油。乘閑無火宅，因放有漁舟。適越心當是，居夷迹可求。古來堯禪舜，何必罪驩兜。
赦到不得歸題江上石 沈佺期
家住東京裏，身投南海西。風烟萬里隔，朝夕幾行啼。聖主謳歌洽，賢臣法令齊。忽聞銅柱使，走馬報金雞。棄市沾皇渥，投荒漏紫泥。魂疲山鶴路，心醉[跕]鳶溪。天鑒誅元惡，宸慈恤遠黎。五方思寄刃，萬姓喜然臍。自幼輸丹懇，何嘗玷白圭。承言竄遐魅，雪枉間深狴。墳壠無由謁，京華豈重躋。炎方誰謂廣，地盡覺天低。百卉雜殊怪，昆蟲理賴暌。閉藏元不蟄，搖落反生荑。瘧瘴因茲苦，窮愁益復迷。火雲蒸毒霧，陽雨濯陰霓。周乘安交趾，王恭輯畫題。少寬窮涸鮒，猶愍觸藩羝。配宅隣州廨，斑苗接野畦。山空聞鬬象，江靜見游犀。翰墨思諸季，裁縫憶老妻。小兒應離褓，幼女未攀筓。夢蝶翻無定，蓍龜詎有倪。誰能竟此曲，曲盡氣酸嘶。
答魑魅代書寄家人 沈佺期
魑魅來相問，君何失帝鄉。龍鍾辭北闕，蹭蹬守南荒。覽鏡憐雙鬢，沾衣惜萬行。抱愁那去國，將老更垂裳。影答余他歲，恩私宦洛陽。三春給事省，五載尚書郎。黃閤遊鸞署，青縑御史香。扈巡行太液，陪宴坐明光。渭北昇高苑，河南祓禊場。煙花恆獻賦，泉石每稱觴。暇日從休澣，高車暎道傍。迎賓就丞相，選士謁昭王。侍寵言猶得，承歡謂不忘。一朝貽厚譴，五宅竟同防。兇豎曾軀策，權豪豈易當。款顏因侍從，接武在文章。且懼威非贙，寧知心是狼。身猶納履誤，情爲覆盆傷。可歎緣成業，非關行昧藏。喜逢今改旦，正朔復歸唐。河讖隨龍馬，天書逐鳳皇。朝容欣舊則，宸化美初綱。告善雕旌建，收冤錦斾張。宰臣更獻納，郡守各明揚。禮樂移三統，舟車會八方。雲沙降白遂，秦隴獻燒當。三赦重天造，千推極國詳。大招思復楚，于役限維桑。漲海緣真臘，崇山壓古棠。雕題飛棟宇，儋耳間衣裳。伏枕神餘劣，加餐力未強。空庭遊翡翠，窮巷倚桄榔。緣體分殊昔，回眸宛異常。吉兇恆委鄭，年壽會詢唐。家本傳清白，官移重挂牀。上京無薄產，故里絕窮莊。碧玉先時費，蒼頭此自將。興言歎家口，何處待贏糧？計吏從都出，傳聞大小康。降除沾二弟，離拆已三房。劒外懸銷骨，荆南預斷腸。音塵黃耳間，夢想白眉良。復此單栖鶴，銜雛願遠翔。何堪萬里外，雲海已溟茫。戚屬甘胡越，聲名任粃糠。由來休憤命，命也信蒼蒼。獨坐尋周易，清晨詠老莊。此中因悟道，無問入猖狂。
度安海入龍編 沈佺期
我來交趾郡，南與貫胸連。四氣分寒少，三光置日偏。尉佗曾馭國，翁仲久遊泉。邑屋遺甿在，魚鹽舊產傳。越人遙捧翟，漢將下看鳶。北斗崇山挂，南風漲海牽。別離頻破月，容鬢驟催年。昆弟推由命，妻孥割付緣。夢來魂尚擾，愁委疾空纏。虛道崩城淚，明心不應天。
從崇山向越常 沈佺期
朝發崇山下，暮坐越常陰。西從杉谷度，北上竹溪深。竹溪道明水，杉谷古崇岑。差池將不合，繚繞復相尋。桂葉藏金嶼，藤花閉石林。天窗虛的的，雲竇下沈沈。造化功偏厚，真仙跡每臨。豈徒探怪異，聊欲緩歸心。
哭蘇眉州崔司業二公 沈佺期
渙汗天中發，伶俜海外旋。長沙遇太守，問舊幾人全。國寶亡雙傑，天才喪兩賢。大名齊弱歲，高德並中年。禮樂羊叔子，文章王仲宣。相看尚玄鬢，相次入黃泉。流放蠻陬闊，鄉關帝里偏。親朋雲霧擁，生死歲時傳。崔昔揮宸翰，蘇嘗濟巨川。絳衣陪下列，黃閤謬差肩。及此俱冥昧，云誰敘播遷。隼輿懷舊轍，鱣館想虛筵。家愛方休杵，皇慈更撤縣。銘旌西蜀路，騎吹北邙田。隴樹應秋矣，江帆故杳然。罷琴明月夜，留劒白雲天。涕泗湘潭水，淒涼衡嶠煙。古來修短分，神理竟難筌。
哭道土劉無得 沈佺期
聞有玄都客，成仙不易祈。蓬萊向清淺，桃杏欲芳菲。縮地黃泉出，昇天白日飛。少微星夜落，高掌露朝晞。吐甲龍應出，銜符鳥自歸。國人思負局，天子惜被衣。花月留丹洞，琴笙閣翠微。嗟來子桑扈，爾獨返於幾。
寒食 沈佺期
普天皆滅焰，匝地盡藏煙。不知何處火？來就客心然。
回波詞 沈佺期
回波爾時佺期，流向嶺外生歸。身名已蒙齒錄，袍笏未復牙緋。
上巳日祓禊渭濱應制 沈佺期
寶馬香車清渭濱，紅桃碧柳禊堂春。皇情尚憶垂竿佐，天祚先呈捧劒人。
奉和幸韋嗣立山莊應制 沈佺期
東山朝日翠屏開，北闕晴空綵仗來。喜遇天文七曜動，少微今夜近三台。
獄中聞駕幸長安二首 一 沈佺期
傳聞聖旨向秦京，誰念羈囚滯洛城。扈從由來是方朔，爲申冤氣在長平。
獄中聞駕幸長安二首 二 沈佺期
無事今朝來下獄，誰期十月是橫河。君看鷹隼俱堪擊，爲報蜘蛛收網羅。
邙山 沈佺期
北邙山上列墳塋，萬古千秋對洛城。城中日夕歌鐘起，山上唯聞松栢聲。
句 沈佺期
周原五稼起，雲海百川歸。願此零陵燕，長隨征斾飛。
陪張燕公登南樓 趙冬曦
抑鬱何以歡，陰氛亦登望。孤島輕霧裏，行舟白波上。目勞西北雲，心醉東南嶂。昔日青谿子，胡然此無狀。
酬燕公出湖見寄 趙冬曦
綸綍有成命，旌麾不可攀。湘川朝目斷，荆闕夕波還。果枉東瞻唱，興言夕放閑。攜琴仙洞中，置酒㴩湖上。芳景恣行樂，謫居忽如忘。聚散本相因，離情自悲悵。鸞翮非常戢，鵬天會昭曠。永懷宛洛游，曾是彈冠望。
奉和張燕公早霽南樓 趙冬曦
方曙躋南樓，凭軒肆遐矚。物華蕩暄氣，春景媚晴旭。川霽湘山孤，林芳楚郊縟。列巖重疊翠，遠岸逶迤綠。風帆摩天垠，魚艇散彎曲。鴻歸鶴舞送，猨叫鶯聲續。羣動皆熙熙，噫予獨羈束。常欽才子意，忌鵩傷踡跼。雅尚騷人文，懷沙何迫促。未知二賢意，去矣從所欲。
㴩湖作 趙冬曦
三湖返入兩山間，畜作㴩湖彎復彎。暑雨奔流潭正滿，微霜及潦水初還。水還波卷谿潭涸，綠草芊芊岸嶄岝。適來飛櫂共迴旋，已復揚鞭恣行樂。道旁耆老步躚躚，楚言茲事不知年。試就湖邊披草徑，莫疑東海變桑田。君訝今時盡陵陸，我看明歲更淪漣。來今自昔無終始，人事迴環常若是。應思闕下聲華日，誰謂江潭旅遊子。初貞正喜固當然，往蹇來譽宜可俟。盈虛用舍輪輿旋，勿學靈均遠問天。
和燕公岳州山城 趙冬曦
爲吏恩猶舊，投沙惠此蒙。江邊悠爾處，泗上宛然同。訪道精言合，論經大義通。鳴琴有真氣，況已沐清風。
和尹懋秋夜遊㴩湖二首 一 趙冬曦
政理常多暇，方舟此泝洄。吹笙虛洞荅，舉楫便風催。山暗雲猶辨，潭幽月稍來。清谿無數曲，未盡莫先迴。
和尹懋秋夜遊㴩湖二首 二 趙冬曦
煙靄夕微蒙，幽灣賞未窮。艤舟待初月，褰幌招遠風。鶴聲聒前浦，漁火明暗叢。東山雲壑意，不謂爾來同。
陪燕公遊㴩湖 趙冬曦
江上多山水，招要步馬來。琴將天籟合，酒共鳥聲催。巖坐攀紅藥，谿行愛綠苔。所懷非此地，遊望亦裴回。
荅張燕公翻著葛巾見呈之作 趙冬曦
美酒值芳春，醒餘氣益真。降歡時倒履，乘興偶翻巾。徐榻思方建，左車理自均。傲然歌一曲，一醉濯纓人。
奉荅燕公 趙冬曦
語別意淒淒，零陵湘水西。佳人金谷返，愛子洞庭迷。舊館逢花發，他山值鳥啼。江天千里望，誰見綠蘋齊。
奉和聖製同二相已下羣官樂遊園宴 趙冬曦
爽塏三秦地，芳華二月初。酺承奠璧罷，宴是合錢餘。柳翠垂堪結，桃紅卷欲舒。從容會鵷鷺，延曼戲龍魚。喜氣流雲物，歡聲浹里閭。聖恩將報厚，請述記言書。
奉和聖製荅張說扈從南出雀鼠谷 趙冬曦
軒轅應順動，力牧正趨陪。道合殷爲礪，時行楚有材。省方西禮設，振旅北京迴。地理分中壤，天文照上臺。寒依汾谷去，春入晉郊來。竊比康衢者，長歌仰大哉。
奉和聖製送張說上集賢學士賜宴賦得蓮字 趙冬曦
淺術方觀海，深恩忽見天。學開丹殿籍，名與石渠賢。良輔膺休命，微生謬采甄。春餘仍哢鳥，夏近未舒蓮。牋札來宸禁，衣冠集詔筵。史臣知醉德，欲記升中年。
奉荅燕公 趙冬曦
誰道零陵守，東過此地遊。友僚同省閣，昆弟接荆州。我逐江潭鴈，君隨海上鷗。屢傷神氣阻，久別鬢毛秋。疑嶺春應徧，陽臺雨欲收。主人情未盡，高駕少淹留。
陪張燕公行郡竹籬 趙冬曦
良臣乃國寶，麾守去承明。外戶人無閉，浮江獸已行。隨來晉盜逸，民化蜀風清。郛郭從彝典，州閭荷德聲。小人投天涯，流落巴丘城。所賴中和作，優游鑿與耕。
和燕公別㴩湖 趙冬曦
南湖美泉石，君子翫幽奇。灣澳陪臨泛，巖峿共踐窺。秋風赬桂竦，春景綠楊垂。郢路委分竹，湘濱擁去麾。枉帆懷勝賞，留景惜差池。水木且不棄，情由良可知。
奉酬燕公見歸田賦垂贈之作 趙冬曦
窮鳥嬰籠綴，孤飛任播遷。鷦鷯王佐用，復此挫沖天。楚雲何掩鬱，湘水亦迴邅。懷哉愧木鴈，忽爾枉蘭荃。愈疾同枚叔，銷憂比仲宣。歸途書可畏，弱操石猶堅。覆載雖云廣，涔陽直塊然。
和張燕公耗磨日飲 一 趙冬曦
上月今朝減，流傳耗磨辰。還將不事事，同醉俗中人。
和張燕公耗磨日飲 二 趙冬曦
春來半月度，俗忌一朝閑。不酌他鄉酒，無堪對楚山。
奉陪張燕公登南樓 尹懋
君子每垂眷，江山共流眄。水遠林外明，巖近霧中見。終日西北望，何處是京縣。屢登高春臺，徒使淚如霰。
秋夜陪張丞相趙侍御游㴩湖二首 一 尹懋
熊軾巴陵地，鷁舟湘水潯。江山與勢遠，泉石自幽深。杳靄入天壑，冥茫見道心。超然無俗事，清宴有空林。
秋夜陪張丞相趙侍御游㴩湖二首 二 尹懋
江上饒奇山，巑羅雲水間。風和樹色雜，苔古石文斑。巴俗將千溠，㴩湖凡幾灣。嬉遊竟不盡，乘月汎舟還。
同燕公汎洞庭 尹懋
風光淅淅草中飄，日彩熒熒水上搖。幸奏瀟湘雲壑意，山旁容與動仙橈。
奉荅燕公 王琚
郡遠途且艱，宜悲良自得。胡爲心獨爾，惠好在南國。亦既清顏披，冏然良願克。與君蘭時會，羣物如藻飾。煙景惜歡賞，雲山起翰墨。接藝奇思微，偶談玄言直。永日不知倦，逾旬猶謂亟。如何酌離尊，移櫂巴城側。浦口勞長望，舟中獨太息。疾風吹飛帆，倏忽南與北。目盡不復見，懷哉無終極。唯當衡峰上，遙辨湖水色。
美女篇 王琚
東鄰美女實名倡，絕代容華無比方。濃纖得中非短長，紅素天生誰飾妝。桂樓椒閣木蘭堂，繡戶雕軒文杏梁。屈曲屏風繞象牀，萎蕤翠帳綴香囊。玉臺龍鏡洞徹光，金爐沈煙酷烈芳。遙聞行佩音鏘鏘，含嬌欲笑出洞房。二八三五閨心切，褰簾捲幔迎春節。清歌始發詞怨咽，鳴琴一弄心斷絕。借問哀怨何所爲，盛年情多心自悲。須臾破顏倏斂態，一悲一喜倂相宜。何能見此不注心，惜無媒氏爲傳音。可憐盈盈直千金，誰家君子爲藁砧。
自荆湖入朝至岳陽奉別張燕公 王琚
五載朝天子，三湘逢舊僚。扁舟方輟櫂，清論遂終朝。遠樹煙間沒，長江地際遙。帝城馳夢想，歸帆滿風飆。
游㴩湖上寺 王琚
春山臨遠壑，水木自幽清。夙昔懷微尚，茲焉一放情。雲間聽弄鳥，煙上摘初英。地僻方無悶，逾知道思精。
和張燕公湘中九日登高 陰行先
重陽初啟節，無射正飛灰。寂寞風蟬至，連翩霜鴈來。山棠紅葉下，岸菊紫花開。今日桓公座，多愧孟嘉才。
奉別張岳州說二首 一 王熊
長沙辭舊國，洞庭逢故人。薰蘭敦久要，披霧轉相親。歲月空嗟老，江山不惜春。忽聞黃鶴曲，更作白頭新。
奉別張岳州說二首 二 王熊
平生共風月，倏忽間山川。不期交淡水，暫得欵忘年。興逸方罷釣，帆開欲解船。離心若危斾，朝夕爲君懸。
入朝別張燕公 梁知微
華容佳山水，之子厭承明。符竹紆小郡，江湖被德聲。三年計吏入，路指巴丘城。鳧舟纔結纜，騶駕已相迎。別離他鄉酒，委曲故人情。孤嶼早煙薄，長波晚氣清。辛勤方遠騖，勝賞屢難幷。迴瞻洞庭浦，日暮愁雲生。
桐竹贈張燕公 李伯魚
北竹青桐北，南桐綠竹南。竹林君早愛，桐樹我初貪。鳳栖桐不媿，鳳食竹何慙。棲食更如此，餘非鳳所堪。
正朝上左相張燕公 楊重玄
歲去愁終在，春還命不來。長吁問丞相，東閣幾時開。
道峽似巫山 朱使欣
江如曉天靜，石似暮雲張。征帆一流覽，宛若巫山陽。楚客思歸路，秦人謫異鄉。猨鳴孤月夜，再使淚霑裳。
巫山高 張循之
巫山高不極，合沓狀奇新。暗谷疑風雨，陰崖若鬼神。月明三峽曉，潮滿九江春。爲問陽臺客，應知入夢人。
長門怨 張循之
長門落景盡，洞房秋月明。玉階草露積，金屋網塵生。妾妬今應改，君恩惜未平。寄語臨邛客，何時作賦成。
婺州留別鄧使君 張循之
西掖馳名久，東陽出守時。江山婺女分，風月隱侯詩。別恨雙溪急，留歡五馬遲。迴舟暎沙嶼，未遠剩相思。
祭汾陰樂章 太和 王晙
於穆聖皇，六葉重光。太原刻頌，后土疏場。寶鼎呈符，歊雲孕祥。禮樂備矣，降福穰穰。
大堤曲 張柬之
南國多佳人，莫若大堤女。玉牀翠羽帳，寶袜蓮花距。魂處自目成，色授開心許。迢迢不可見，日暮空愁予。
東飛伯勞歌 張柬之
青田白鶴丹山鳳，婺女姮娥兩相送。誰家絕世綺帳前，豔粉紅脂映寶鈿。窈窕玉堂褰翠幙，參差繡戶懸珠箔。絕世三五愛紅妝，冶袖長裙蘭麝香。春去花枝俄易改，可歎年光不相待。
出塞 張柬之
俠客重恩光，驄馬飾金裝。瞥聞傳羽檄，馳突救邊荒。歙野山川動，囂天旌斾揚。吳鉤明似月，楚劒利如霜。電斷衝胡塞，風飛出洛陽。轉戰磨笄俗，橫行戴斗鄉。手擒郅支長，面縛谷蠡王。將軍占太白，小婦怨流黃。騕褭青絲騎，娉婷紅粉妝。三春鶯度曲，八月鴈成行。誰堪坐愁思，羅袖拂空牀。
與國賢良夜歌二首 一 張柬之
柳臺臨新堰，樓堞相重複。窈窕鳳皇姝，傾城復傾國。
與國賢良夜歌二首 二 張柬之
杏間花照灼，樓上月裴回。帶嬌移玉柱，含笑捧金杯。
詠屏風 袁恕己
綺閣雲霞滿，芳林草樹新。鳥驚疑欲曙，花笑不關春。山對彈琴客，谿留垂釣人。請看車馬客，行處有風塵。
書懷 劉幽求
心爲明時盡，君門尚不容。田園迷徑路，歸去欲何從。
流所贈張錫 章玄同
黃葉因風下，甘從洛浦隈。白雲何所爲，還出帝鄉來。
臨高臺 王易從
漢主事[祁]連，良人在高闕。空臺寂已暮，愁坐變容髪。汎豔春幌風，裴回秋戶月。可憐軍書斷，空使流芳歇。
初出京邑有懷舊林 盧僎
賦生期獨得，素業守微班。外忝文學知，鴻漸鵷鷺間。內傾水木趣，築室依近山。晨趨天日[晏]，夕臥江海閑。松風生坐隅，仙禽舞亭灣。曙雲林下客，霽月池上顏。雖曰坐郊園，靜默非人寰。時步蒼龍闕，寧異白雲關。語濟豈時顧，默善忘世攀。世網余何觸，天涯謫南蠻。回首思洛陽，喟然悲貞艱。
稍秋曉坐閣遇舟東下揚州既事寄上族父江陽令 盧僎
虎嘯山城晚，猨鳴江樹秋。紅林架落照，青峽送歸流。歸流赴淮海，征帆下揚州。族父江陽令，盛業繼前修。文掩崔亭伯，德齊陳太丘。時哉惜未與，千載且爲儔。憶昔山陽會，長懷東上游。稱觴阮林下，賦雪謝庭幽。道濃禮自略，氣舒文轉遒。高情薄雲漢，酣態坐芳洲。接席復連軫，出入陪華輈。獨善與兼濟，語默奉良籌。歲月歡無已，風雨暗颼颼。掌憲時持節，爲邦邈海頭。子人惠雖樹，蒼生望且留。微躬趨直道，神甸忝清猷。仙臺適西步，蠻徼忽南浮。宇內皆安樂，天涯獨遠投。忠信徒堅仗，神明豈默詶。觀生海漫漫，稽命天悠悠。雲昏巴子峽，月遠吳王樓。懷昔明不寐，悲令歲屬周。喟無排雲翮，暫得抒離憂。空灑霑紅淚，萬里逐行舟。
讓帝挽歌詞二首 一 盧僎
泰伯玄風遠，延州德讓行。闔棺追大節，樹羽冊鴻名。地戶迎天仗，皇階失帝兄。還聞漢明主，遺劒泣東平。
讓帝挽歌詞二首 二 盧僎
朝天馳馬絕，冊帝□宮祖。恍惚陵廟新，蕭條池館古。萬化一朝空，哀樂此路同。西園有明月，修竹韻悲風。
十月梅花書贈 盧僎
君不見巴鄉氣候與華別，年年十月梅花發。上苑今應雪作花，寧知此地花爲雪。自從遷播落黔巴，三見江上開新花。故園風花虛洛汭，窮峽凝雪度歲華。花情縱似河陽好，客心倍傷邊候早。春候颯驚樓上梅，霜威未落江潭草。江水侵天去不還，樓花覆簾空坐攀。一向花前看白髮，幾回夢裏憶紅顏。紅顏白髮雲泥改，何異桑田移碧海。却想華年故國時，唯餘一片空心在。空心弔影向誰陳，雲臺仙閣舊遊人。儻知巴樹連冬發，應憐南國氣長春。
歲晚還京臺望城闕成口號先贈交親 盧僎
紫陌開行樹，朱城出晚霞。猶憐慣去國，疑是夢還家。風弱知催柳，林青覺待花。交親望歸騎，幾處擁年華。
送蘇八給事出牧徐州用芳韻 盧僎
金鼎屬元方，璅闈連季常。畏盈聊出守，分命乃維良。曉騎辭朝遠，春帆向楚常。賢哉謙自牧，天下詠餘芳。
上幸皇太子新院應制 盧僎
佳氣曉蔥蔥，乾行入震宮。前星移北極，少海被南風。視膳銅樓下，吹笙玉座中。訓深家以正，義舉俗爲公。父子成釗合，君臣禹啓同。仰天歌聖道，猶愧乏雕蟲。
奉和李令扈從溫泉宮賜遊驪山韋侍郎別業 盧僎
風后軒皇佐，雲峰謝客居。承恩來翠嶺，締賞出丹除。飛蓋松谿寂，清笳玉洞虛。窺巖詳霧豹，過水略泉魚。鄉入無何有，時還上古初。伊臯羞過狹，魏丙服麤疎。白雪緣情降，青霞落卷舒。多慚郎署在，輙繼國風餘。
季冬送戶部郎中使黔府選補 盧僎
握鏡均荒服，分衡得大同。徵賢一臺上，補吏五谿中。雨露將天澤，文章播國風。漢庭睽直諒，楚峽望清通。馬逐霜鴻漸，帆沿曉月空。還期鳳池拜，照耀列星宮。
臨川送別 盧僎
秋郊日半隱，野樹煙初映。風水正蕭條，那堪動離詠。
奉和受圖溫洛應制 牛鳳及
八神扶玉輦，六羽警瑤谿。戒道伊川北，通津澗水西。御圖開洛匱，刻石與天齊。瑞日波中上，仙禽霧裏低。微臣矯羽翮，抃舞接鸞鷖。
雅琴篇 司馬逸客
亭亭嶧陽樹，落落千萬尋。獨抱出雲節，孤生不作林。影搖綠波水，彩絢丹霞岑。直幹思有託，雅志期所任。匠者果留盼，雕斵爲雅琴。文以楚山玉，錯以昆吾金。虬鳳吐奇狀，商徵含清音。清音雅調感君子，一撫一弄懷知己。不知鍾期百年餘，還憶朝朝幾千里。馬卿臺上應蕪沒，阮籍帷前空已矣。山情水意君不知，拂匣調弦爲誰理。調弦拂匣倍含情，況復空山秋月明。隴水悲風已嗚咽，離鵾別鶴更淒清。將軍塞外多奇操，中散林間有正聲。正聲諧風雅，欲竟此曲誰知者。自言幽隱乏先容，不道人物知音寡。誰能一奏和天地，誰能再撫歡朝野。朝野歡娛樂未央，車馬駢闐盛彩章。歲歲汾川事簫鼓，朝朝伊水聽笙簧。窈窕樓臺臨上路，妖嬈歌舞出平陽。彈弦本自稱仁祖，吹管由來許季長。猶憐雅歌淡無味，淥水白雲誰相貴。還將逸詞賞幽心，不覺繁聲論遠意。傳聞帝樂奏鈞天，儻冀微躬備五弦。願持東武宮商韻，長奉南熏億萬年。
別離怨 鄭遂初
蕩子戍遼東，連年信不通。塵生錦步障，花送玉屏風。只怨紅顏改，寧辭玉簟空。繫書春雁足，早晚到雲中。
寒食 李崇嗣
普天皆滅焰，匝地盡藏煙。不知何處火？來就客心然。
獨愁 李崇嗣
聞道成都酒，無錢亦可求。不知將幾斗，銷得此來愁。
昭君怨三首 一 東方虬
漢道方全盛，朝廷足武臣。何須薄命妾，辛苦事和親。
昭君怨三首 二 東方虬
揜淚辭丹鳳，銜悲向白龍。單于浪驚喜，無復舊時容。
昭君怨三首 三 東方虬
胡地無花草，春來不似春。自然衣帶緩，非是爲腰身。
春雪 東方虬
春雪滿空來，觸處似花開。不知園裏樹，若箇是真梅。
逸人歌贈李山人 張楚金
上有堯兮下有田，眠松陽兮漱潁流。其貌古，其心幽，浩歌一曲兮林壑秋。道險可驚兮人莫用，樂天知命兮守巖洞。時擊磬兮嗟鳴鳳，吾欲知往古之不可追，自悠悠於凡夢。
謫南海過始興廣勝寺果上人房 房融
零落嗟殘命，蕭條託勝因。方燒三界火，遽洗六情塵。隔嶺天花發，凌空月殿新。誰令鄉國夢，終此學分身。
詠院中藂竹 呂太一
擢擢當軒竹，青青重歲寒。心貞徒見賞，籜小未成竿。
和呂御史詠院中藂竹 張紘
聞君庭竹詠，幽意歲寒多。歎息爲冠小，良工將奈何。
閨怨 張紘
去年離別雁初歸，今夜裁縫螢已飛。征客近來音信斷，不知何處寄寒衣。
行路難 張紘
君不見溫家玉鏡臺，提攜抱屋九重來。君不見相如綠綺琴，一撫一拍鳳凰音。人生意氣須及早，莫負當年行樂心。荆王奏曲楚妃歎，曲盡歡終夜將半。朱樓銀閣正平生，碧草青苔坐蕪漫。當春對酒不須疑，視日相看能幾時。春風吹盡燕初至，此時自爲稱君意。秋露萎草鴻始歸，此時衰暮與君違。人生翻覆何常定，誰保容顏無是非。
別親朋 鄭蜀賓
畏途方萬里，生涯近百年。不知将白首，何處入黄泉。
海上作 宋務光
曠哉潮汐池，大矣乾坤力。浩浩去無際，沄沄深不測。崩騰翕衆流，泱漭環中國。鱗介錯殊品，氛霞饒詭色。天波混莫分，島樹遙難識。漢主探靈怪，秦王恣遊陟。搜奇大壑東，竦望成山北。方術徒相誤，蓬萊安可得。吾君略仙道，至化孚淳默。驚浪晏窮溟，飛航通絕域。馬韓底厥貢，龍伯修其職。粵我遘休明，匪躬期正直。敢輸鷹隼執，以間豺狼忒。海路行已殫，輶軒未皇息。勞歌玄月暮，旅睇滄浪極。魏闕渺雲端，馳心附歸冀。
回波辭 李景伯
回波爾時酒巵，微臣職在箴規。侍讌既過三爵，喧譁竊恐非儀。
秋晚度廢關 李行言
秦郊平舊險，周德眷遺黎。始聞清夜柝，俄見落封泥。物色來無限，津途去不迷。空亭誰問馬，閑戍但鳴雞。山月寒彌淨，河風曉更淒。贈言楊伯起，非復是關西。
上元 郭利貞
九陌連燈影，千門度月華。傾城出寶騎，匝路轉香車。爛熳惟愁曉，周游不問家。更逢清管發，處處落梅花。
贈皇甫侍御赴都八首 一 元希聲
東南之美，生于會稽。牛斗之氣，蓄于昆溪。有瑤者玉，連城是齊。有威者鳳，非梧不棲。
贈皇甫侍御赴都八首 二 元希聲
猗嗟衆珍，以況君子。公侯之胄，必復其始。利器長材，溫儀峻峙。
贈皇甫侍御赴都八首 三 元希聲
道心惟微，厥用允塞。德輝不泯，而映邦國。靜以有神，動而作則。九臯千里，其聲不忒。
贈皇甫侍御赴都八首 四 元希聲
粵在古昔，分官厥初。刺邪矯枉，非賢勿居。稜稜直指，烈烈方書。蒼玉鳴珮，繡衣登車。
贈皇甫侍御赴都八首 五 元希聲
綽綽夫君，是膺柱下。準繩有望，名器無假。寵蓋伯山，氣雄公雅。立朝正色，俟我能者。
贈皇甫侍御赴都八首 六 元希聲
載懷朋情，嘗接閑宴。好洽昆弟，官聯州縣。如彼松竹，春榮冬蒨。柯葉藹然，不渝霜霰。
贈皇甫侍御赴都八首 七 元希聲
會合非我，關山坐違。離鴻曉引，別葉秋飛。騑驂徐動，尊餞相依。遠情超忽，岐路光輝。
贈皇甫侍御赴都八首 八 元希聲
金石其心，芝蘭其室。言語方間，音徽自溢。肅子風威，嚴子霜質。贈言歲暮，以保貞吉。
秋庭夜月有懷 李澄之
遊客三江外，單棲百慮違。山川憶處近，形影夢中歸。夜月明虛帳，秋風入擣衣。從來不慣別，況屬鴈南飛。
明月 李如璧
三五月華流炯光，可憐懷歸郢路長。逾江越漢津無梁，遙遙永夜思茫茫。昭君失寵辭上宮，蛾眉嬋娟臥氈穹。胡人琵琶彈北風，漢家音信絕南鴻。昭君此時怨畫工，可憐明月光[朣]朧。節既秋兮天向寒，沅有漪兮湘有瀾。沅湘糺合淼漫漫，洛陽才子憶長安。可憐明月復團團，逐臣戀主心愈恪。棄妻思君情不薄，已悲芳歲徒淪落。復恐紅顏坐銷鑠，可憐明月方照灼，向影傾身比葵藿。
嚴陵祠 洪子輿
漢主召子陵，歸宿洛陽殿。客星今安在，隱迹猶可見。水石空潺湲，松篁尚蔥蒨。岸深翠陰合，川迴白雲徧。幽徑滋蕪沒，荒祠冪霜霰。垂釣想遺芳，掇蘋羞野薦。高風激終古，語理忘榮賤。方騐道可尊，山林情不變。
度塗山 寇泚
小年弄文墨，不識戎旅難。一朝事鞞鼓，策馬度塗山。塗山橫地軸，萬里留荒服。悠悠征斾遠，騑驂一何速。流月揮金戈，驚風折寒木。行聞漢飛將，還向臯蘭宿。
永泰公主挽歌二首 一 吳兢
穠華從婦道，釐降適諸侯。河漢天孫合，瀟湘帝子遊。關雎方作訓，鳴鳳自相求。可歎凌波迹，東川遂不流。
永泰公主挽歌二首 二 吳兢
舜華徂北渚，宸思結南陽。盩綬哀榮備，游軒寵悼彰。三川謀遠日，八水宅連岡。無復秦樓上，吹簫下鳳皇。
妾薄命 武平一
有女妖且麗，裴回湘水湄。水湄蘭杜芳，採之將寄誰。瓠犀發皓齒，雙蛾顰翠眉。紅臉如開蓮，素膚若凝脂。綽約多逸態，輕盈不自持。嘗矜絕代色，復恃傾城姿。子夫前入侍，飛燕復當時。正悅掌中舞，寧哀團扇詩。洛川昔云遇，高唐今尚違。幽閤禽雀噪，閑階草露滋。流景一何速，年華不可追。解佩安所贈，怨咽空自悲。
奉和登驪山高頂寓目應制 武平一
鑾輿上碧天，翠帟拖晴煙。絕崿紆仙徑，層巖敞御筵。雲披丹鳳闕，日下黑龍川。更覩南熏奏，流聲入管弦。
幸梨園觀打毬應制 武平一
令節重遨遊，分鑣應綵毬。驂驔廻上苑，蹀躞繞通溝。影就紅塵沒，光隨赭汗流。賞闌清景暮，歌舞樂時休。
奉和幸白鹿觀應制 武平一
玉府凌三曜，金壇駐六龍。綵旒懸倒景，羽蓋偃喬松。玄圃靈芝秀，華池瑞液濃。謬因沾舜渥，長願奉堯封。
奉和幸新豐溫泉宮應制 武平一
秦王登碣石，周后襲崑崙。何必在遐遠，方稱萬宇尊。我皇順時豫，星駕動軒轅。雄戟交馳道，清笳度國門。回輿長樂觀，校獵上林園。行漏移三象，連營總八屯。旌搖鸚鵡谷，騎轉鳳皇原。絕壁蒼苔古，靈泉碧溜溫。參差開水殿，䆗窱敞巖軒。豐邑模猶在，驪宮迹尚存。煙松銜翠幄，雪徑遶花源。侍從推玄草，文章召虎賁。深仁浹夷夏，洪造溢乾坤。謬忝王枚列，多慙雨露恩。
奉和幸韋嗣立山莊侍宴應制 武平一
三光回斗極，萬騎肅鉤陳。地若遊汾水，畋疑歷渭濱。圓塘冰寫鏡，遙樹露成春。弦奏魚聽曲，機忘鳥狎人。築巖思感夢，磻石想垂綸。落景搖紅壁，層陰結翠筠。素風紛可尚，玄澤藹無垠。薄暮清笳動，天文煥紫宸。
興慶池侍宴應制 武平一
鑾輿羽駕直城隈，帳殿旌門此地開。皎潔靈潭圖日月，參差畫舸結樓臺。波搖岸影隨橈轉，風送荷香逐酒來。願奉聖情歡不極，長遊雲漢幾昭回。
奉和立春內出綵花樹應制 武平一
鑾輅青旂下帝臺，東郊上苑望春來。黃鶯未解林間囀，紅蘂先從殿裏開。畫閣條風初變柳，銀塘曲水半含苔。欣逢睿藻光韶律，更促霞觴畏景催。
奉和正旦賜宰臣栢葉應制 武平一
綠葉迎春綠，寒枝歷歲寒。願持柏葉壽，長奉萬年歡。
夜宴安樂公主宅 武平一
王孫帝女下仙臺，金牓珠簾入夜開。遽惜瓊筵歡正洽，唯愁銀箭曉相催。
奉和聖製幸韋嗣立山莊應制 武平一
鳴鑾赫奕下重樓，羽蓋逍遙向一丘。漢日唯聞白衣寵，唐年更覩赤松遊。
餞唐永昌 武平一
聞君墨綬出丹墀，雙舃飛來佇有期。寄謝銅街攀柳日，無忘粉署握蘭時。
奉和聖製立春日侍宴內殿出剪綵花應制 趙彥昭
剪綵迎初候，攀條故寫真。花隨紅意發，葉就綠情新。嫩色驚銜燕，輕香誤採人。應爲熏風拂，能令芳樹春。
奉和人日清暉閣宴羣臣遇雪應制 趙彥昭
出震乘東陸，憑高御北辰。祥雲應早歲，瑞雪候初旬。庭樹千花發，階蓂七葉新。幸承今日宴，長奉萬年春。
奉和七夕兩儀殿會宴應制 趙彥昭
青女三秋節，黃姑七日期。星橋度玉珮，雲閣掩羅帷。河氣通仙掖，天文入睿詞。今宵望靈漢，應得見蛾眉。
奉和九日幸臨渭亭登高應制 趙彥昭
秋豫凝仙覽，宸遊轉翠華。呼鷹下鳥路，戲馬出龍沙。紫菊宜新壽，丹萸辟舊邪。須陪長久宴，歲歲奉吹花。
安樂公主移入新宅侍宴應制同用開字 趙彥昭
雲物中京曉，天人外館開。飛橋象河漢，懸牓學蓬萊。北闕臨仙檻，南山送壽杯。一窺輪奐畢，慚恧棟梁材。
奉和送金城公主適西蕃應制 趙彥昭
聖后經綸遠，謀臣計畫多。受降追漢策，築館許戎和。俗化烏孫壘，春生積石河。六龍今出餞，雙鶴願爲歌。
奉和聖製登驪山高頂寓目應制 趙彥昭
皇情遍九垓，御輦駐昭回。路若隨天轉，人疑近日來。河看大禹鑿，山見巨靈開。願扈登封駕，常持薦壽杯。
奉和幸白鹿觀應制 趙彥昭
雲驂驅半景，星蹕坐中天。國誕玄宗聖，家尋碧落仙。玉杯鸞薦壽，寶算鶴知年。一覩光華旦，欣承道德篇。
人日侍讌大明宮應制 趙彥昭
寶契無爲屬聖人，琱輿出幸玩芳辰。平樓半入南山霧，飛閤旁臨東墅春。夾路穠花千樹發，垂軒弱柳萬條新。處處風光今日好，年年願奉屬車塵。
奉和初春幸太平公主南莊應制 趙彥昭
主第巖扃駕鵲橋，天門閶闔降鸞鑣。歷亂旌旗轉雲樹，參差臺榭入煙霄。林間花雜平陽舞，谷裏鶯和弄玉簫。已陪沁水追歡日，行奉茅山訪道朝。
奉和幸安樂公主山莊應制 趙彥昭
六龍齊軫御朝曦，雙鷁維舟下綠池。飛觀仰看雲外聳，浮橋直見海中移。靈泉巧鑿天孫渚，孝筍能抽帝女枝。幸願一生同草樹，年年歲歲樂於斯。
奉和幸大薦福寺 趙彥昭
寶地龍飛後，金身佛現時。千花開國界，萬善累皇基。北闕承行幸，西園屬住持。天衣拂舊石，王舍起新祠。剎鳳迎琱輦，幡虹駐綵旗。同沾小雨潤，竊仰大風詩。
奉和幸長安故城未央宮應制 趙彥昭
夙駕移天蹕，憑軒覽漢都。寒煙收紫禁，春色繞黃圖。舊史遺陳迹，前王失霸符。山河寸土盡，宮觀尺椽無。崇高惟在德，壯麗豈爲謨。茨室留皇鑒，熏歌盛有虞。
奉和幸韋嗣立山莊侍燕應制 趙彥昭
賢族唯題里，儒門但署鄉。何如表巖洞，宸翰發輝光。地在茲山曲，家臨郃水陽。六龍駐旌罕，四牡耀旂常。北斗臨台座，東山入廟堂。天高羽翼近，主聖股肱良。野竹池亭氣，村花澗谷香。縱然懷豹隱，空愧躡鵷行。
奉和元日賜羣臣栢葉應制 趙彥昭
器乏雕梁器，材非構廈材。但將千歲葉，常奉萬年杯。
苑中人日遇雪應制 趙彥昭
始見青雲干律呂，俄逢瑞雪應陽春。今日迴看上林樹，梅花柳絮一時新。
奉和聖製幸韋嗣立山莊應制 趙彥昭
廊廟心存巖壑中，鑾輿矚在灞城東。逍遙自在蒙莊子，漢主徒言河上公。
侍宴桃花園詠桃花應制 趙彥昭
紅萼競燃春苑曙，粉茸新吐御筵開。長年願奉西王母，近侍慚無東朔才。
奉和九日幸臨渭亭登高應制得餘字 蕭至忠
望幸三秋暮，登高九日初。朱旗巡漢苑，翠帟俯秦墟。寵極萸房遍，恩深菊酎餘。承歡何以荅，萬億奉宸居。
奉和九月九日登慈恩寺浮圖應制 蕭至忠
天蹕三乘啓，星輿六轡行。登高凌寶塔，極目徧王城。神衞空中遶，仙歌雲外清。重陽千萬壽，率舞頌昇平。
奉和幸安樂公主山莊應制 蕭至忠
西郊窈窕鳳皇臺，北渚平明法駕來。匝地金聲初度曲，周堂玉溜好傳杯。灣路分遊畫舟轉，岸門相向碧亭開。微臣此時承宴樂，髣髴疑從星漢迴。
送張亶赴朔方應制 蕭至忠
命將擇耆年，圖功勝必全。光輝萬乘餞，威武二庭宣。中衢橫鼓角，曠野蔽旌旃。推食天廚至，投醪御酒傳。涼風過鴈苑，殺氣下雞田。分閫恩何極，臨岐動睿篇。
陪幸長寧公主林亭 蕭至忠
公主林亭地，清晨降玉輿。畫橋飛渡水，仙閣逈臨虛。新晴看蛺蝶，早夏摘芙蕖。文酒娛遊盛，忻叨侍從餘。
陪幸五王宅 蕭至忠
北斗樞機任，西京肺腑親。疇昔王門下，今茲制幸晨。恩來山水被，聖作管弦新。遶座薰紅藥，當軒暗綠筠。摘荷纔早夏，聽鳥尚餘春。行漏金徒曉，風煙是觀津。
三會寺應制 蕭至忠
岧嶤倉史臺，敞朗紺園開。戒旦壺人警，翻霜羽騎來。下輦登三襲，褰旒望九垓。林披館陶牓，水浸昆明灰。網戶飛花綴，幡竿度鳥迴。豫遊仙唱動，瀟灑初塵埃。
薦福寺應制 蕭至忠
地靈傳景福，天駕儼鉤陳。佳哉藩邸舊，赫矣梵宮新。香塔魚山下，禪堂鴈水濱。珠幡映白日，鏡殿寫青春。甚懽延故吏，大覺拯生人。幸承歌頌末，長奉屬車[塵]。
陪遊上苑遇雪 蕭至忠
龍驂曉入望春宮，正逢春雪舞春風。花光倂在天文上，寒氣行銷御酒中。
奉和九月九日登慈恩寺浮圖應制 李迥秀
沙界人王塔，金繩梵帝遊。言從[祇]樹賞，行翫菊叢秋。御酒調甘露，天花拂綵旒。堯年將佛日，同此慶時休。
奉和幸安樂公主山莊應制 李迥秀
詰旦重門聞警蹕，傳言太主奏山林。是日迴輿羅萬騎，此時歡喜賜千金。鷺羽鳳簫參樂曲，荻園竹徑接帷陰。手舞足蹈方無已，萬年千歲奉薰琴。
夜宴安樂公主宅 李迥秀
金牓岧嶤雲裏開，玉簫參差天際迴。莫驚側弁還歸路，秖爲平陽歌舞催。
奉和九月九日登慈恩寺浮圖應制 楊廉
萬乘臨真境，重陽眺遠空。慈雲浮鴈塔，定水映龍宮。寶鐸含飆響，仙輪帶日紅。天文將瑞色，輝煥滿寰中。
奉和九日幸臨渭亭登高應制得枝字 韋安石
重九開秋節，得一動宸儀。金風飄菊蘂，玉露泫萸枝。睿覽八紘外，天文七曜披。臨深應在即，居高豈忘危。
侍宴旋師喜捷應制 韋安石
蜂蟻屯夷落，熊羆逐漢飛。忘軀百戰後，屈指一年歸。厚眷紓天藻，深慈解御衣。興酣歌舞出，朝野歎光輝。
梁王宅侍宴應制同用風字 韋安石
梁園開勝景，軒駕動宸衷。早荷承湛露，脩竹引薰風。九醞傾鍾石，百獸協絲桐。小臣陪宴鎬，獻壽奉維嵩。
奉和九日幸臨渭亭登高應制得明字 竇希玠
鑾輿巡上苑，鳳駕瞰層城。御座丹烏麗，宸居白鶴驚。玉旗縈桂葉，金杯汎菊英。九晨陪聖膳，萬歲奉承明。
奉和九日幸臨渭亭登高應制得日字 鄭南金
重陽玉律應，萬乘金輿出。風起韻虞弦，雲開吐堯日。菊花浮聖酒，茱香挂衰質。欲知恩煦多，順動觀秋實。
奉和九日幸臨渭亭登高應制得直字 李咸
重陽乘令序，四野開晴色。日月數初幷，乾坤聖登極。菊黃迎酒泛，松翠凌霜直。遊海難爲深，負山徒倦力。
奉和九日幸臨渭亭登高應制得花字 趙彥伯
九日報仙家，三秋轉歲華。呼鷹下鳥路，戲馬出龍沙。簪挂丹萸蘂，杯浮紫菊花。所願同微物，年年共辟邪。
從宴桃花園詠桃花應制 趙彥伯
紅萼競燃春苑曙，䒠茸新吐御筵開。長年願奉西王讌，近侍慚無東朔才。
苑中遇雪應制 趙彥伯
千鍾聖酒御筵披，六出祥英亂遶枝。即此神仙對瓊圃，何煩轍跡向瑤池。
奉和九日幸臨渭亭登高應制得樽字 于經野
御氣三秋節，登高九曲門。桂筵羅玉俎，菊醴溢芳樽。遵渚歸鴻度，承雲舞鶴鶱。微臣濫陪賞，空荷聖明恩。
奉和九日幸臨渭亭登高應制得還字 盧懷慎
時和素秋節，宸豫紫機關。鶴似聞琴至，人疑宴鎬還。曠望臨平野，潺湲俯瞑灣。無因酬大德，空此媿崇班。
奉和聖製龍池篇 盧懷慎
代邸東南龍躍泉，清漪碧浪遠浮天。樓臺影就波中出，日月光疑鏡裏懸。雁沼洄流成舜海，龜書薦社應堯年。大川既濟慙爲楫，報德空思奉細涓。
奉和九月九日登慈恩寺浮圖應制 辛替否
洪慈均動植，至德俯深玄。出豫從初地，登高適梵天。白雲飛御藻，慧日暖皇編。別有秋原藿，長傾雨露緣。
奉和九月九日登慈恩寺浮圖應制 王景
玉輦移中禁，珠梯覽四禪。重階清漢接，飛竇紫霄懸。綴葉披天藻，吹花散御筵。無因鑾蹕暇，俱舞鶴林前。
奉和九月九日登慈恩寺浮圖應制 畢乾泰
鸚林花塔啟，鳳輦順時遊。重九昭皇慶，大千揚帝休。耆闍妙法闡，王舍睿文流。至德覃無極，小臣歌詎酬。
奉和九月九日登慈恩寺浮圖應制 麴瞻
扈蹕遊玄地，陪仙瞰紫微。似邁銖衣刼，將同羽化飛。雕戈秋日麗，寶劒曉霜霏。獻觴乘菊序，長願奉天暉。
奉和九月九日登慈恩寺浮圖應制 樊忱
淨境重陽節，仙遊萬乘來。插萸登鷲嶺，把菊坐蜂臺。十地祥雲合，三天瑞景開。秋風詞更遠，竊抃樂康哉。
奉和九月九日登慈恩寺浮圖應制 孫佺
應節萸房滿，初寒菊圃新。龍旗煥辰極，鳳駕儼香闉。蓮井偏宜夏，梅梁更若春。一忻陪鴈塔，還似得天身。
奉和九月九日登慈恩寺浮圖應制 李從遠
九月從時豫，三乘爲法開。中霄日天子，半座寶如來。摘果珠盤獻，攀萸玉輦迴。願將塵露點，遙奉光明臺。
奉和九月九日登慈恩寺浮圖應制 周利用
出豫乘金節，飛文煥日宮。萸房開聖酒，杏苑被玄功。塔向三天迥，禪收八解空。叨恩奉蘭藉，終愧洽薰風。
奉和九月九日登慈恩寺浮圖應制 張景源
飛塔凌霄起，宸遊一届焉。金壺新泛菊，寶座即披蓮。就日搖香輦，憑雲出梵天。祥氛與佳色，相伴雜鑪煙。
奉和九月九日登慈恩寺浮圖應制 李恆
寶地隣丹掖，香臺瞰碧雲。河山天外出，城闕樹中分。睿藻蘭英秀，仙杯菊蘂薰。願將今日樂，長奉聖明君。
奉和九月九日登慈恩寺浮圖應制 張錫
九秋霜景淨，千門曉望通。仙遊光御路，瑞塔迥凌空。菊彩揚堯日，萸香遶舜風。天文麗辰象，竊抃仰層穹。
晦日宴高文學林亭 張錫
雪盡銅駝路，花照石崇家。年光開柳色，池影汎雲華。賞洽情方遠，春歸景未賒。欲知多暇日，尊酒漬澄霞。
奉和九月九日登慈恩寺浮圖應制 解琬
瑞塔臨初地，金輿幸上方。空邊有清淨，覺處無馨香。雨霽微塵歛，風秋定水涼。茲辰采仙菊，薦壽慶重陽。
侍宴長寧公主東莊應制 鄭愔
公門襲漢環，主第稱秦玉。池架祥鱣序，山吹鳴鳳曲。拂席蘿薜垂，迴舟芰荷觸。平陽妙舞處，日暮清歌續。
采蓮曲 鄭愔
錦䋏沙棠艦，羅帶石榴帬。綠潭采荷芰，清江日稍曛。魚鳥爭唼喋，花葉相芬氳。不覺芳洲暮，菱歌處處聞。
夜遊曲 鄭愔
漢室歡娛盛，魏國文雅遒。許史多暮宿，應陳從夜遊。西園讌公子，北里召王侯。詎似將軍獵，空嗟亭尉留。
中宗降誕日長寧公主滿月侍宴應制 鄭愔
春殿猗蘭美，仙階柏樹榮。地逢芳節應，時覩聖人生。月滿增祥莢，天長發瑞靈。南山遙可獻，常願奉皇明。
奉和幸上官昭容院獻詩四首 一 鄭愔
地軸樓居遠，天台闕路賒。何如遊帝宅，即此對仙家。座拂金壺電，池搖玉酒霞。無云秦漢隔，別訪武陵花。
奉和幸上官昭容院獻詩四首 二 鄭愔
堯茨姑射近，漢苑建章連。十五蓂知月，三千桃紀年。鸞歌隨鳳吹，鶴舞向鵾弦。更覓瓊妃伴，來過玉女泉。
奉和幸上官昭容院獻詩四首 三 鄭愔
宮掖賢才重，山林高尚難。不言辭輦地，更有結廬歡。池棟清溫燠，巖窗起沍寒。幽亭有仙桂，聖主萬年看。
奉和幸上官昭容院獻詩四首 四 鄭愔
槎流天上轉，茅宇禁中開。河鵲填橋至，山熊避檻來。庭花采菉蓐，巖石步莓苔。願奉輿圖泰，長開錦翰裁。
奉和幸望春宮送朔方大總管張仁亶 鄭愔
御蹕下都門，軍麾出塞垣。長楊跨武騎，細柳接戎軒。睿曲風雲動，邊威鼓吹喧。坐帷將閫外，俱是報明恩。
奉和九月九日登慈恩寺浮圖應制 鄭愔
湧霄開寶塔，倒影駐仙輿。鴈子乘堂處，龍王起藏初。秋風聖主曲，佳氣史官書。願獻重陽壽，承歡萬歲餘。
銅雀妓 鄭愔
日斜漳浦望，風起鄴臺寒。玉座平生晚，金尊妓吹闌。舞餘依帳泣，歌罷向陵看。蕭索松風暮，愁煙入井闌。
折楊柳 鄭愔
青柳映紅顏，黃雲蔽紫關。忽聞邊使出，枝葉爲君攀。舞腰愁欲斷，春心望不還。風花滾成雪，羅綺亂斑斑。
秋閨 鄭愔
征客向輪臺，幽閨寂不開。音書秋鴈斷，機杼夜蛩催。虛幌風吹葉，閑階露濕苔。自憐愁思影，常共月裴回。
人日重宴大明宮恩賜綵縷人勝應制 鄭愔
瓊殿含光映早輪，玉鸞嚴蹕望初晨。池開凍水仙宮麗，樹發寒花禁苑新。佳氣裴回籠細網，殘霙淅瀝染輕塵。良時荷澤皆迎勝，窮谷晞陽猶未春。
奉和春日幸望春宮 鄭愔
晨蹕凌高轉翠旌，春樓望遠背朱城。忽排花上遊天苑，却坐雲邊看帝京。百草香心初罥蝶，千林嫩葉始藏鶯。幸同葵藿傾陽早，願比盤根應候榮。
奉和幸三會寺應制 鄭愔
鳥籀遺新閣，龍旂訪古臺。造書臣頡往，觀跡帝羲來。睿覽山川匝，宸心宇宙該。梵音隨駐輦，天步接乘杯。舊苑經寒露，殘池問劫灰。散花將捧日，俱喜聖慈開。
奉和幸大薦福寺 鄭愔
舊邸三乘闢，佳辰萬騎留。蘭圖奉葉偈，芝蓋拂花樓。國會人王法，宮還天帝遊。紫雲成寶界，白水作禪流。鴈塔昌基遠，鸚林睿藻抽。欣承大風曲，竊預小童謳。
同韋舍人早朝 鄭愔
瑞闕龍居峻，宸庭鳳掖深。才良寄天綍，趨拜侶朝簪。飛馬看來影，喧車識駐音。重軒輕霧入，洞戶落花侵。聞有題新翰，依然想舊林。同聲慙卞玉，謬此托韋金。
塞外三首 一 鄭愔
塞外蕭條望，征人此路賒。邊聲亂朔馬，秋色引胡笳。遙嶂侵歸日，長城帶晚霞。斷蓬飛古戍，連鴈聚寒沙。海暗雲無葉，山春雪作花。丈夫期報主，萬里獨辭家。
塞外三首 二 鄭愔
荒壘三秋夕，窮郊萬里平。海陰凝獨樹，日氣下連營。戎斾霜旋重，邊裘夜更輕。將軍猶轉戰，都尉不成名。折柳悲春曲，吹笳斷夜聲。明年漢使返，須築受降城。
塞外三首 三 鄭愔
陽鳥南飛夜，陰山北地寒。漢家征戍客，年歲在樓蘭。玉塞朔風起，金河秋月團。邊聲入鼓吹，霜氣下旌竿。海外歸書斷，天涯旅鬢殘。子卿猶奉使，常向節旄看。
貶降至汝州廣城驛 鄭愔
近郊憑汝海，遐服指江干。尚憶趨朝貴，方知失路難。曙宮平樂遠，秋澤廣城寒。岸葦新花白，山梨晚葉丹。鄉關千里暮，歲序四時闌。函塞雲間別，旋門霧裏看。夙年追騄驥，暮節仰鵷鸞。疲駑勞垂耳，騫騰詎矯翰。將調梅鉉實，不正李園冠。荆玉終無玷，隨珠忽已彈。曉裝違鞏洛，夕夢在長安。北上頻傷阮，西征未學潘。傾車無共轍，同派有殊瀾。去去懷知己，何由報一餐。
哭郎著作 鄭愔
詩禮康成學，文章賈誼才。巳年人得夢，庚日鳥爲災。書草藏天閣，琴聲入夜臺。荒階羅駁蘚，虛座網浮埃。白馬賓徒散，青烏隴隧開。空憐門下客，懷舊幾遲迴。
詠黃鶯兒 鄭愔
欲囀聲猶澀，將飛羽未調。高風不借便，何處得遷喬。
奉和聖製送張說上集賢學士賜宴 源乾曜
盛業光書府，徵人盡國英。絲綸賢得相，羣俊學爲名。寵命垂天錫，崇恩發睿情。熏風清禁籞，文殿述皇明。日霽庭陰出，池曛水氣生。歡娛此無限，詩酒自相迎。
奉和御製乾曜與張說宋璟同日上官命宴都堂賜詩 源乾曜
睿作超千古，湛恩育萬人。遞遷俱荷澤，同拜忽爲鄰。道合徽音暢，芳辰景命新。鼓鐘崇享禮，鵷鷺集朝倫。竊位思官謗，凋容謝木春。慙多無以敘，拙備實難陳。進綬懷三少，承光盡百身。自當歸第日，何幸列宮臣。
奉和聖製送張尚書巡邊 源乾曜
匈奴邇河朔，漢地須戎旅。天子擇英才，朝端出監撫。流星下閶闔，寶鉞專公輔。禮物生光輝，宸章備恩詡。有征視矛戟，制勝唯樽俎。彼美何壯哉，桓桓擅斯舉。聲華振臺閣，功德標文武。奉國知命輕，忘家以身許。安人在勤恤，保大殫襟俯。此外無異言，同情報明主。
禪社首樂章 源乾曜
靈具醉，杳熙熙。靈將往，眇禗禗。願明德，吐正詞。爛遺光，流禎祺。
奉和聖製送張說赴集賢院學士賜宴賦得虛字 徐堅
崇文德化洽，新殿集賢初。庸菲參高選，首濫承明廬。殊私光輔弼，榮送列簪裾。座引中廚饌，杯錫上尊餘。翠葉濃丹苑，晴空卷碧虛。忝同文史地，願草登封書。
奉和聖製送張說巡邊 徐堅
至德撫遐荒，神兵赴朔方。帝思元帥重，爰擇股肱良。累相承安世，深籌協子房。寄崇專斧鉞，禮備設壇場。鼙鼓喧雷電，戈劒凜風霜。四騑將戒道，十乘啓先行。聖錫加恆數，天文耀寵光。出郊開帳飲，寅餞盛離章。雨濯梅林潤，風清麥野涼。燕山應勒頌，麟閣佇名揚。
餞許州宋司馬赴任 徐堅
舊許星車轉，神京祖帳開。斷煙傷別望，零雨送離杯。辭燕依空遶，賓鴻入聽哀。分襟與秋氣，日夕共悲哉。
送考功武員外學士使嵩山置舍利塔歌 徐堅
伊川別騎，灞岸分筵。對三春之花月，覽千里之風煙。望青山兮分地，見白雲兮在天。寄愁心於樽酒，愴離緒於清弦。共握手而相顧，各銜悽而黯然。
櫂歌行 徐堅
櫂女飾銀鉤，新妝下翠樓。霜絲青桂檝，蘭栧紫霞舟。水落金陵曙，風起洞庭秋。扣舷過曲浦，飛帆越回流。影入桃花浪，香飄杜若洲。洲長殊未返，蕭散雲霞晚。日下大江平，煙生歸岸遠。岸遠聞潮波，爭途遊戲多。因聲趙津女，來聽採菱歌。
送武進鄭明府 徐堅
絃歌試宰日，城闕賞心違。北謝蒼龍去，南隨黃鵠飛。夏雲海中出，吳山江上微。甿謠豈云遠，從此慶緇衣。
儀坤廟樂章 徐堅
於穆清廟，肅雍嚴祀。合福受釐，介以繁祉。
奉和聖製送張說上集賢學士賜宴 李元紘
碩儒延鳳沼，金馬被鴻私。饌玉趨丹禁，牋花降紫墀。銜恩傾旨酒，鼓舞詠康時。暫覯羣書緝，逾昭盛業丕。接筵欣有命，搦管媿無詞。自驚一何幸，太陽還及葵。
相思怨 李元紘
望月思氛氳，朱衾嬾更熏。春生翡翠帳，花點石榴裠。燕語時驚妾，鶯啼轉憶君。交河一萬里，仍隔數重雲。
奉和聖製送張說上集賢學士賜宴 裴漼
問道圖書盛，尊儒禮教興。石渠因學廣，金殿爲賢昇。日月恩光照，風雲寵命膺。謀謨言可範，舟檝事斯憑。宴喜明時洽，光輝湛露凝。大哉堯作主，天下頌歌稱。
奉和御製旋師喜捷 裴漼
殊類驕無長，王師示有征。中軍纔受律，妖寇已亡精。斬虜還遮塞，綏降更築城。從來攻必克，天策振奇兵。
奉和御製平胡 裴漼
玄漠聖恩通，由來書軌同。忽聞窺月滿，相聚寇雲中。廟略占黃氣，神兵出絳宮。將軍行逐虜，使者亦和戎。一舉轒輼滅，再麾沙漠空。直將威禁暴，非用武爲雄。飲至明軍禮，醻勳錫武功。干戈還載戢，文德在唐風。
奉和聖製龍池篇 裴漼
乾坤啓聖吐龍泉，泉水年年勝一年。始看魚躍方成海，即覩飛龍利在天。洲渚遙將銀漢接，樓臺直與紫微連。休氣榮光恆不散，懸知此地是神仙。
奉和聖製送張說上集賢學士賜宴 劉昇
圖書應明主，策府宴嘉賓。台曜臨東壁，乾光自北辰。網羅窮象繫，述作究天人。聖酒千鍾洽，仙廚百味陳。成山徒可仰，涉海詎知津。幸逢文教盛，還覩頌聲新。
奉和聖製送張說上集賢學士賜宴 蕭嵩
帝曰簡才能，旌賢在股肱。文章體一變，禮樂道逾弘。芸閣英華入，賓門鵷鷺登。恩筵過所望，聖澤實超恆。夏葉開紅藥，餘花發紫藤。微臣亦何幸，叨此預文朋。
奉和御製左丞相說右丞相璟太子少傅乾曜同日上官命宴都堂賜詩 蕭嵩
審官思共理，多士屬惟唐。歷選台庭舊，來熙帝業昌。入朝師百辟，論道協三光。垂拱咨元老，親賢輔少陽。登庸崇禮送，寵德耀宸章。御酒飛觴洽，仙闈雅樂張。荷恩思有報，陳力媿無良。願罄公忠節，同心奉我皇。
奉和聖製送張說上集賢學士賜宴 韋抗
廣庭臨璧沼，多士侍金閨。英宰文儒叶，明君日月齊。集賢光首拜，改殿發新題。早夏初移律，餘花尚拂溪。壺觴接雲上，經術引關西。聖德鴻名遠，將陪玉檢泥。
奉和聖製送張說上集賢學士賜宴 李暠
偃武堯風接，崇文漢道恢。集賢更內殿，清選自中台。佐命留侯業，詞華博物才。天廚千品降，御酒百壺催。鵷鷺方成列，神仙喜暫陪。復欣同拜首，叨此頌良哉。
奉和聖製送張說上集賢學士賜宴 韋述
修文中禁啓，改字令名加。台座徵人傑，書坊應國華。賦詩開廣宴，賜酒酌流霞。雲散明金闕，池開照玉沙。掖垣留宿鳥，溫樹落餘花。謬此天光及，銜恩醉日斜。
晚渡伊水 韋述
悠悠涉伊水，伊水清見石。是時春向深，兩岸草如積。迢遰望洲嶼，逶迤亙津陌。新樹落疎紅，遙原上深碧。回瞻洛陽苑，遽有長山隔。煙霧猶辨家，風塵已爲客。登陟多異趣，往來見行役。雲起早已昏，鳥飛日將夕。光陰逝不借，超然慕疇昔。遠游亦何爲？歸來存竹帛。
奉和聖製送張說上集賢學士賜宴 陸堅
聖主崇文教，層霄降德音。尊賢澤既厚，式宴寵逾深。復有夔龍相，良哉簡帝心。得人惟邁昔，多士諒推今。書殿榮光滿，儒門喜氣臨。顧惟誠濫吹，徒此接衣簪。
句 千秋節應制 陸堅
風移覃土宇，雲上浹羣臣。
奉和聖製送張說上集賢學士賜宴 程行諶
聖主崇文化，鏘鏘得盛才。相因歸夢立，殿以集賢開。象繫微言闡，詩書至道該。堯尊承帝澤，禹膳自天來。禮洽歡逾長，風恬暑更迴。國朝將舜頌，同是一康哉。
奉和聖製送張說上集賢學士賜宴 褚秀
講習延東觀，趨陪盛北宮。惟師恢帝則，敷教叶天工。宣室恩嘗異，金華禮更崇。洞門清永日，華綬接微風。萐降堯廚翠，榴開舜酒紅。文思光萬宇，高議待升中。
奉和御製左丞相說右丞相璟太子少傅乾曜同日上官命都堂賜詩 裴光庭
樂賢聞往誥，褒德偶茲辰。端揆升元老，師謀擇累仁。紫庭崇讓畢，粉署禮容陳。既荷恩榮舊，俱承寵命新。天文懸瑞色，聖酒汎華茵。雜遝喧簫鼓，歡娛洽搢紳。掖垣招近侍，虛薄[廁]清塵。共保堅貞節，常期雨露均。
奉和聖製左丞相說右丞相璟太子少傅乾曜同日上官命宴都堂賜詩 宇文融
申甫生周日，宣慈舉舜年。何如偶昌運，比德邁前賢。寵獲元良密，榮瞻端揆遷。職優三事老，位在百僚先。北極迴宸渥，南宮飾御筵。飛文瑤札降，賜酒玉杯傳。謬列台衡重，俱承雨露偏。誓將同竭力，相與效塵涓。
奉和聖製同二相已下羣官樂游園宴 崔沔
五日酺纔畢，千年樂未央。復承天所賜，終宴國之陽。地勝春逾好，恩深樂更張。落花飛廣座，垂柳拂行觴。庶尹陪三史，諸侯具萬方。酒酣同抃躍，歌舞詠時康。
奉和聖製同二相已下羣臣樂游園宴 崔尚
春日照長安，皇恩寵庶官。合錢承罷宴，賜帛復追歡。供帳憑高列，城池入迥寬。花催相國醉，鳥和樂人彈。北闕雲中見，南山樹杪看。樂游宜締賞，舞詠惜將闌。
奉和聖製同二相以下羣官樂游園宴 胡皓
五酺終宴集，三錫又歡娛。仙阜崇高異，神州眺覽殊。南山臨皓雪，北闕對明珠。廣座鵷鴻滿，昌庭駟馬趨。綺羅含草樹，絲竹吐郊衢。銜杯不能罷，歌舞樂唐虞。
奉和聖製送張尚書巡邊 胡皓
燕公爲漢將，武德奉文思。利用經戎莽，英圖叶聖詒。塞沙制長策，窮石卷搖旗。萬里要相賀，三邊又在茲。稜威方逐逐，談笑坐怡怡。寵餞紛郊道，充廚竭御司。嘗醪企行邁，聽樂罷漣洏。衮旒垂翰墨，纓蕤迭賦詩。金山無積阻，玉樹有華滋。請迨炎風暮，歸旌候此時。
和宋之問寒食題臨江驛 胡皓
聞道山陰會，仍爲火忌辰。途中甘棄日，江上苦傷春。流水飜催淚，寒灰更伴人。丹心終不改，白髮爲誰新。
出峽 胡皓
巴東三峽盡，曠望九江開。楚塞雲中出，荆門水上來。魚龍潛嘯雨，鳧雁動成雷。南國秋風晚，客思幾悠哉。
同蔡孚起居詠鸚鵡 胡皓
鸚鵡殊姿致，鸞皇得比肩。常尋金殿裏，每話玉階前。賈誼才方達，揚雄老未遷。能言既有地，何惜爲聞天。
大漠行 胡皓
單于犯薊堧，虜騎略蕭邊。南山木葉飛下地，北海蓬根亂上天。科斗連營太原道，魚麗合陣武威川。三軍遙倚伏，萬里相馳逐。旌斾悠悠靜潮源，鼙鼓喧喧動盧谷。窮徼出幽陵，吁嗟倦寢興。馬蹄凍溜石，胡毳煖生冰。雲沙泱漭天光閉，河塞陰沈海色凝。崆峒北國誰能託，蕭索邊心常不樂。近見行人畏白龍，遙聞公主愁黃鶴。陽春半，岐路間，瑤臺苑，玉門關。百花芳樹紅將歇，二月蘭臯綠未還。陣雲不散魚龍水，雨雪猶飛鴻鵠山。山嶂緜連那可極，路遠辛勤夢顏色。北堂萱草不寄來，東園桃李長相憶。漢將紛紜攻戰盈，胡寇蕭條幽朔清。韓昌拜節偏知送，鄭吉驅旌坐見迎。火絕煙沈左西極，谷靜山空右北平。但得將軍能百勝，不須天子築長城。
朝退 李適之
朱門長不閉，親友恣相過。年今將半百，不樂復如何。
罷相作 李適之
避賢初罷相，樂聖且銜杯。爲問門前客，今朝幾箇來。
題漢州西湖 房琯
高流纏峻隅，城下緬丘墟。決渠信浩蕩，潭島成江湖。結宇依迴渚，水中信可居。三伏氣不蒸，四達暑自徂。同人千里駕，鄰國五馬車。月出共登舟，風生隨所如。舉麾指極浦，欲極更盤紆。繚繞各殊致，夜盡情有餘。遭亂意不開，即理還暫祛。安得長晤語，使我憂更除。
長歌行 李泌
天覆吾，地載吾，天地生吾有意無。不然絕粒昇天衢，不然鳴珂遊帝都。焉能不貴復不去，空作昂藏一丈夫。一丈夫兮一丈夫，千生氣志是良圖。請君看取百年事，業就扁舟泛五湖。
奉和聖製中和節曲江宴百僚 李泌
風俗時有變，中和節惟新。軒車雙闕下，宴會曲江濱。金石何鏗鏘，簪纓亦紛綸。皇恩降自天，品物感知春。慈恩匝寰瀛，歌詠同君臣。
奉和聖製重陽賜會聊示所懷 李泌
大唐造昌運，品物荷時成。乘秋逢令節，錫宴歡羣情。俯臨秦山川，高會漢公卿。未追赤松子，且泛黃菊英。賡歌聖人作，海內同休明。
句 李泌
青青東門柳，歲晏復憔悴。良弓摧折久，誰識是龍韜。旋沫翻成碧玉池，添酥散出琉璃眼。
享太廟樂章 廣運舞 郭子儀
於赫皇祖，昭明有融。惟文之德，惟武之功。河海靜謐，車書混同。虔恭孝饗，穆穆玄風。
享太廟樂章 保大舞 郭子儀
於穆文考，聖神昭彰。簫勺羣慝，含光遠方。萬物茂遂，九夷賓王。愔愔雲韶，德音不忘。
百子池 張諤
舊聞百子漢家池，漢家淥水今逶迤。宮女厭鏡笑窺池，身前影後不相見。
東封山下宴羣臣 張諤
萬里扈封巒，羣公遇此歡。幔城連夜靜，霜仗滿空寒。輦路宵煙合，旌門曉月殘。明朝陪聖主，山下禮圓壇。
三日岐王宅 張諤
玉女貴妃生，嫛婗始發聲。金盆浴未了，綳子繡初成。翡翠雕芳縟，真珠帖小纓。何時學健步？鬬取落花輕。
岐王席上詠美人 張諤
半額畫雙蛾，盈盈燭下歌。玉杯寒意少，金屋夜情多。香豔王分帖，裙嬌敕賜羅。平陽莫相妬，喚出不如他。
贈吏部孫員外濟 張諤
天子愛賢才，星郎入拜來。明光朝半下，建禮直初迴。名帶含香發，文隨綺幕開。披雲自有鏡，從此照仙臺。
九日 張諤
秋來林下不知春，一種佳遊事也均。絳葉從朝飛著夜，黃花開日未成旬。將曛陌樹頻驚鳥，半醉歸途數問人。城遠登高倂九日，茱萸凡作幾年新。
延平門高齋亭子應岐王教 張諤
花源藥嶼鳳城西，翠幕紗窗鶯亂啼。昨夜蒲萄初上架，今朝楊柳半垂堤。片片仙雲來渡水，雙雙燕子共銜泥。請語東風催後騎，倂將歌舞向前谿。
從軍 劉庭琦
朔風吹寒塞，胡沙千萬里。陣雲出岱山，孤月生海水。決勝方求敵，銜恩本輕死。蕭蕭牧馬鳴，中夜拔劒起。
奉和聖製瑞雪篇 劉庭琦
紫宸飛雪曉裴回，層閣重門雪照開。九衢皛耀浮埃盡，千品差池贄帛來。何處田中非種玉，誰家院裏不生梅？埋雲翳景無窮已，因風落地吹還起。先過翡翠寶房中，轉入鴛鴦金殿裏。美人含笑出聯翩，豔逸相輕鬬容止。羅衣點著渾是花，玉手摶來半成水。奕奕紛紛何所如，頓憶楊園二月初。羞同班女高秋扇，欲照明王乙夜書。姑射山中符聖壽，芙蓉闕下降神車。願隨睿澤流無限，長報豐年貴有餘。
銅雀臺 劉庭琦
銅臺宮觀委灰塵，魏主園林漳水濱。即今西望猶堪思，況復當時歌舞人。
失白鷹 鄭繇
白錦文章亂，丹霄羽翮齊。雲中呼暫下，雪裏放還迷。梁苑驚池鶩，陳倉拂野雞。
奉和御製平胡 韓休
南牧正紛紛，長河起塞氛。玉符徵選士，金鉞拜將軍。疊鼓搖邊吹，連旌暗朔雲。祅星乘夜落，害氣入朝分。始見幽烽警，俄看烈火焚。功成奏凱樂，戰罷策歸勳。盛德陳清廟，神謨屬大君。叨榮逢偃羽，率舞詠時文。
奉和聖製送張說巡邊 韓休
一德光台象，三軍掌夏卿。來威申廟略，出總叶師貞。受鉞辭金殿，憑軒去鼎城。曙光搖組甲，疎吹繞雲旌。左律方先凱，中鼙即訓兵。定功彰武事，陳頌紀天聲。祖宴初留賞，宸章更寵行。車徒零雨送，林野夕陰生。路極河流遠，川長朔氣平。南轅遲返斾，歸奏謁承明。
祭汾陰樂章 韓休
於穆濬哲，維清緝熙。肅事昭配，永言孝思。滌濯靜嘉，馨香在茲。神之聽之，用受福釐。
徵君宅 許景先
徵君昔嘉遯，抗跡遺俗塵。了心悟有物，乘化遊無垠。道喪歷千載，復存潁陽真。上虞佳山水，晚歲耽隱淪。內史既解綬，支公亦相親。儒道匪遠理，意勝聊自欣。洄沿南谿夕，流浪東山春。石壁踐丹景，金潭冒綠蘋。探鍊備海嶠，賞心寓情人。奈何靈仙骨，鍬翮瑤池津。寥寥虛白宇，夙剏招提因。家風緬多尚，玄德謝無鄰。謬陪金門彥，矯跡侍紫宸。皇恩竟已矣，遺烈庶不泯。
折柳篇 許景先
春色東來度渭橋，青門垂柳百千條。長楊西連建章路，漢家林苑紛無數。縈花始遍合歡枝，遊絲半罥相思樹。春樓初日照南隅，柔條垂綠掃金鋪。寶釵新梳倭墮髻，錦帶交垂連理襦。自憐柳塞淹戎幕，銀燭長啼愁夢著。芳樹朝催玉管新，春風夜染羅衣薄。城頭楊柳已如絲，今年花落去年時。折芳遠寄相思曲，爲惜容華難再持。
奉和御製春臺望 許景先
睿德在青陽，高居視中縣。秦城連鳳闕，漢寢疏龍殿。文物照光輝，郊畿鬱葱蒨。千門望成錦，八水明如練。複道曉光披，宸遊出禁移。瑞氣朝浮五雲閣，祥光夜吐萬年枝。蘭葉負龜初薦祉，桐花集鳳更來儀。秦漢生人凋力役，阿房甘泉構雲碧。汾祠雍畤望通天，玉堂宣室坐長年。鼓鐘西接咸陽觀，苑囿南通鄠杜田。明主卑宮誡前失，輔德欽賢政惟一。昆蟲不夭在春蒐，稼穡常艱重農術。邦家已荷聖謨新，猶聞儉陋惜中人。豫奉北辰齊七政，長歌東武抃千春。
陽春怨 許景先
紅樹曉鶯蹄，春風暖翠閨。雕籠熏繡被，珠履踏金堤。芍藥花初吐，菖蒲葉正齊。藁砧當此日，行役向遼西。
奉和聖製送張尚書巡邊 許景先
文武承邦式，風雲感國禎。王師親賦政，廟略久論兵。漢主知三傑，周官統六卿。四方分閫受，千里坐謀成。介胄辭前殿，壺觴宿左營。賞延頒賜重，宸贈出車榮。龍武三軍氣，魚鈴五校名。郊雲駐旌羽，邊吹引金鉦。訓旅方稱德，安人更克貞。佇看銘石罷，同聽凱歌聲。
詠史 王丘
高潔非養正，盛名亦險艱。偉哉謝安石，攜妓入東山。雲巖響金奏，空水灧朱顏。蘭露滋香澤，松風鳴珮環。歌聲入空盡，舞影到池閑。杳眇同天上，繁華非代間。卷舒混名跡，縱誕無憂患。何必蘇門子，冥然閉清關。
奉和聖製荅張說扈從南出鼠雀谷之作 王丘
襟帶三秦接，旂常萬乘過。陽原淑氣早，陰谷沍寒多。花縟前茅仗，霜嚴後殿戈。代雲開晉嶺，江雁入汾河。北土分堯俗，南風動舜歌。一聞天樂唱，恭逐萬人和。
奉和聖製送張尚書巡邊 王丘
德業蘊時宗，幽符夢象通。台司計祈父，師律總元戎。出入敷能政，謀猷體至公。贈行光睿什，宴別感宸衷。文炳高天曜，恩垂湛露融。建牙之塞表，鳴鼓接雲中。策密鬼神祕，威成劍騎雄。朔門正炎月，兵氣已秋風。肅殺從此始，方知胡運窮。
過賈六 蘇晉
主人病且閑，客來情彌適。一酌復一笑，不知日將夕。昨來屬歡游，於今盡成昔。努力持所趣，空名定何益。
奉和聖製送張說巡邊 蘇晉
方漢比周年，興王合在宣。亟聞降虜拜，復覩出師篇。祈父萬邦式，英猷三略傳。算車申夏政，茇舍啓戎田。嚴問盟胡苑，軍容濟洛川。皇情悵關斾，詔餞列郊筵。路接禁園草，池分御井蓮。離聲軫去角，居念斷歸蟬。三捷豈云爾，七擒良信然。具僚誠寄望，奏凱秋風前。
奉和聖製送張說巡邊 崔禹錫
供帳何煌煌，公其撫朔方。羣僚咸餞酌，明主降離章。關塞重門下，郊岐禁苑傍。練兵宜雨洗，臥鼓候風涼。炎景寧云憚，神謀肅所將。旌搖天月迥，騎入塞雲長。赫赫皇威振，油油聖澤滂。非惟按車甲，兼以正封疆。叱詫陰山道，澄清翰海陽。虜垣行決勝，台座佇爲光。
恩敕尚書省僚宴昆明池應制 張嘉貞
靈沼初開漢，神池舊浴堯。昔人徒習武，明代此聞韶。地脈山川勝，天恩雨露饒。時光牽利舸，春淑覆柔條。芳醞酲千日，華牋落九霄。幸承歡賚重，不覺醉歸遙。
奉和早登太行山中言志應制 張嘉貞
明發扈山巔，飛龍高在天。山南平對鞏，山北遠通燕。瞻彼岡巒峻，憑茲士馬妍。九圻行若砥，萬谷輾如川。羅網開三面，閭閻問百年。澤將春雪比，文共曉星連。徯后逢今聖，登台謝曩賢。唯餘事君節，不讓古人先。
奉和聖製送張說巡邊 張嘉貞
天錫我宗盟，元戎付夏卿。多才兼將相，必勇獨橫行。經緯稱人傑，文章作代英。山川看是陣，草木想爲兵。不待河冰合，猶防塞月明。有謀當繫醜，無戰且綏氓。閫外傳三略，雲中冀一平。感恩同義激，悵別屢魂驚。直視前旌掣，遙聞後騎鳴。還期方定日，復此出郊迎。
奉和聖製送張說巡邊 盧從愿
上將發文昌，中軍靜朔方。占星引旌節，擇日拜壇場。禮樂臨軒送，威聲出塞揚。安邊俟帷幄，制勝在巖廊。作鼓將軍氣，投醪壯士觴。戒途遵六月，離贈動三光。槐路清梅暑，蘅臯起麥涼。時文仰雄伯，耀武震遐荒。衽席知無戰，兵戈示不忘。佇聞歌杕杜，凱入繫名王。
祭汾陰樂章 盧從愿
坤元載物，陽樂發生。播植資始，品彙咸亨。列俎棊布，方壇砥平。神歆禋祀，后德惟明。
正月閨情 袁暉
正月金閨裏，微風繡戶間。曉魂憐別夢，春思逼啼顏。遶砌梅堪折，當軒樹未攀。歲華庭北上，何日度陽關。
三月閨情 袁暉
三月春將盡，空房妾獨居。蛾眉愁自結，鬢髪沒情梳。□□□□□，□□□□□。□□□□□，□□□□□。
奉和聖製荅張說扈從南出雀鼠谷之作 袁暉
魏國山河險，周王警蹕迴。九旗雲際出，萬騎谷中來。石路行將盡，煙郊望忽開。賞矜垂柳報，春畏落花催。興逸橫汾什，恩褒作頌才。小臣瞻日月，延首詠康哉。
奉和聖製送張尚書巡邊 袁暉
出師宣九命，分閫用三台。始應幕中畫，言從天上來。丹青不獨任，韜略遂雙該。坐見威稜洽，彌彰事業恢。旌旗曉雲送，鞞鼓朔風催。虜氣消殘月，邊聲韻落梅。羽書雄北地，龍漠寢南垓。寵戰黃金盡，輸誠白日迴。離章宸翰發，祖讌國門開。欲識恩華盛，平生文武材。
奉和聖製荅張說扈從南出雀鼠谷 王光庭
省俗恩將遍，巡方路稍迴。寒隨汾谷盡，春逐晉郊來。雲騎傳行漏，煙旄引從臺。惠風初應律，和氣正調梅。雅頌通宸詠，天文接曙台。灞陵桃李色，應待日華開。
奉和聖製送張說巡邊 王光庭
賢相德符充，朝推文武雄。海波先若鏡，關草豫從風。鉞助將軍勇，威成天子功。瓊章九霄發，錫宴五衢通。玉輾龍盤帶，金裝鳳勒驄。虎貔紛儗儗，河洛振熊熊。戈劍千霜白，旌旗萬火紅。示刑夷夏變，流惠鬼方同。寇息軍容偃，塵銷朔野空。用師敷禮樂，非是爲獯戎。
奉和聖製送張說巡邊 徐知仁
聖德膺三統，皇恩被八埏。大明均照物，小醜未寧邊。國相台衡重，元戎廟略宣。紫泥方受命，黃石乃推賢。問辠陰山下，安人屬國前。度關行照月，乘障坐消煙。北闕紆宸藻，南橋列祖筵。耀威當夏日，殺氣指秋天。鞞鼓黿鼉振，旌旗鳥獸懸。由來詞翰手，今見勒燕然。
奉和勅賜公主鏡 席豫
令節頒龍鏡，仙輝下鳳臺。含靈萬象入，寫照百花開。色與皇明散，光隨聖澤來。妍媸冰鑑裏，從此愧非才。
江行紀事二首 一 席豫
飄颻任舟楫，迴合傍江津。後浦情猶在，前山賞更新。樹深煙冪冪，灘淺石磷磷。川路南行遠，淹留惜此辰。
江行紀事二首 二 席豫
江汛春風勢，山樓曙月輝。猿攀紫巖飲，鳥拂清潭飛。古樹崩沙岸，新苔覆石磯。津途賞無限，征客蹔忘歸。
奉和聖製答張說南出雀鼠谷 席豫
鳴鑾初幸代，旋蓋欲橫汾。山盡千旗出，郊平五校分。前林已暄景，後壑尚寒氛。風送簫韶曲，花鋪黼黻文。鹽梅推上宰，禮樂統中軍。獻賦紆天札，飄颻飛白雲。
奉和聖製送張說巡邊 席豫
聖主重兵權，分符屬大賢。中軍仍執政，丞相復巡邊。翕習戎裝動，張皇廟略宣。朝榮承睿札，野餞轉行旃。亭障東緣海，沙場北際天。春冬見巖雪，朝夕候烽煙。已勒封山記，猶聞遣戍篇。五營將月合，八陣與雲連。經略圖方遠，懷柔道更全。歸來畫麟閣，藹藹武功傳。
祭汾陰樂章 韓思復
大樂和暢，殷薦明神。一降通感，八變必臻。有求斯應，無德不親。降靈醉止，休徵萬人。
唐禪社首樂章 順和 賀知章
至哉含柔德，萬物資以生。常順稱厚載，流謙通變盈。聖心事能察，增廣陳厥誠。黃祇僾如在，泰折俟咸亨。
太和 賀知章
肅我成命，於昭黃衹。裘冕而祀，陟降在斯。五音克備，八變聿施。緝熙肆靖，厥心匪離。
太和 肅和 賀知章
黃祇是祗，我其夙夜。夤畏誠絜，匪遑寧舍。禮以琮玉，薦厥茅藉。念茲降康，胡寧克暇。
太和 雍和 賀知章
夙夜宥密，不敢寧宴。五齊既陳，八音在縣。粢盛以絜，房俎斯薦。惟德惟馨，尚茲克徧。
太和 壽和 賀知章
惟以明發，有懷載殷。樂盈而反，禮順其禋。立清以獻，薦欲是親。於穆不已，裒對斯臻。
太和 福和 賀知章
穆穆天子，告成岱宗。大裘如濡，執珽有顒。樂以平志，禮以和容。上帝臨我，云胡肅邕。
太和 太和 賀知章
昭昭有唐，天俾萬國。列祖應命，四宗順則。申錫無疆，宗我同德。曾孫繼緒，享神配極。
太和 晚發 賀知章
江臯聞曙鐘，輕栧理還舼。海潮夜約約，川露晨溶溶。始見沙上鳥，猶埋雲外峰。故鄉杳無際，明發懷朋從。
奉和御製春臺望 賀知章
青陽布王道，玄覽陶真性。欣若天下春，高逾域中聖。神臯類觀賞，帝里如懸鏡。繚繞八川浮，岧嶢雙闕映。曉色徧昭陽，晴雲卷建章。華滋的皪丹青樹，顥氣氤氳金玉堂。尚有靈蛇下鄜畤，還徵瑞寶入陳倉。自昔秦奢漢窮武，後庭萬餘宮百數。旗回五丈殿千門，連綿南隥出西垣。廣畫螓蛾誇窈窕，羅生玳瑁象崑崙。廼睠天晴興隱恤，古來土木良非一。荆臨章觀趙叢臺，何如堯階將禹室。層欄䆗窱下龍輿，清管逶迤半綺疏。一聽南風引鸞舞，長謠北極仰鶉居。
望人家桃李花 賀知章
山源夜雨度仙家，朝發東園桃李花。桃花紅兮李花白，照灼城隅復南陌。南陌青樓十二重，春風桃李爲誰容。棄置千金輕不顧，踟躕五馬謝相逢。徒言南國容華晚，遂歎西家飄落遠。的皪長奉明光殿，氛氳半入披香苑。苑中珍木元自奇，黃金作葉白銀枝。千年萬歲不凋落，還將桃李更相宜。桃李從來露井傍，成蹊結影矜豔陽。莫道春花不可樹，會持仙實薦君王。
送人之軍 賀知章
常經絕脉塞，復見斷腸流。送子成今別，令人起昔愁。隴雲晴半雨，邊草夏先秋。萬里長城寄，無貽漢國憂。
奉和聖製送張說上集賢學士賜宴賦得謨字 賀知章
西學垂玄覽，東堂發聖謨。天光燭武殿，時宰集鴻都。枯朽霑皇澤，翾飛舞帝梧。跡同遊汗漫，榮是出泥塗。三歎承湯鼎，千歡接舜壺。微軀不可荅，空欲詠依蒲。
奉和聖製送張說巡邊 賀知章
荒憬盡懷忠，梯航已自通。九攻雖不戰，五月尚持戎。遣戍徵周牒，恢邊重漢功。選車命元宰，授律取文雄。胄出天弧上，謀成帝幄中。詔旂分夏物，專土錫唐弓。帳宿伊川右，鉦傳晉苑東。饔人藉蕡實，樂正理絲桐。岐陌涵餘雨，離川照晚虹。恭聞詠方叔，千載舞皇風。
題袁氏別業 賀知章
主人不相識，偶坐爲林泉。莫謾愁沽酒，囊中自有錢。
詠柳 賀知章
碧玉妝成一樹高，萬條垂下綠絲縧。不知細葉誰裁出，二月春風似剪刀。
采蓮曲 賀知章
稽山罷霧鬱嵯峨，鏡水無風也自波。莫言春度芳菲盡，別有中流采芰荷。
回鄉偶書二首 一 賀知章
少小離家老大回，鄉音難改鬢毛衰。兒童相見不相識，笑問客從何處來。
回鄉偶書二首 二 賀知章
離別家鄉歲月多，近來人事半銷磨。唯有門前鏡湖水，春風不改舊時波。
答朝士 賀知章
鈒鏤銀盤盛蛤蜊，鏡湖蓴菜亂如絲。鄉曲近來隹此味，遮渠不道是吳兒。
敬酬張九齡當塗界留贈之作 裴耀卿
茂先寔王佐，仲舉信時英。氣覩衝天發，人將下榻迎。珪符肅有命，江國遠徂征。九派期方越，千鈞或所輕。高帆出風迥，孤嶼入雲平。遄邁嗟于役，離憂空自情。餙簪陪早歲，接壤廁專城。曠別心彌軫，宏規義轉傾。徒然恨飢渴，況乃諷瑤瓊。
酬張九齡使風見示 裴耀卿
茲地五湖隣，艱哉萬里人。驚飆翻是託，危浪亦相因。宣室才華子，金閨諷議臣。承明有三人，去去速歸輪。
贈張丞相 宋鼎
漢上登飛幰，荆南歷舊居。已嘗臨砌橘，更覩躍池魚。盛德繼微渺，深衷能卷舒。義申蓬閣際，情切廟堂初。郡挹文章美，人懷燮理餘。皇恩儻照亮，豈厭承明廬。
酬故人還山 宋鼎
舉櫂乘春水，歸山撫歲華。碧潭宵見月，紅樹晚開花。肅穆輕風度，依微隱徑斜。危亭暗松石，幽澗落雲霞。思鳥吟高樹，游魚戲淺沙。安知餘興盡，相望紫煙賒。
和張荆州九齡晨出郡舍林下 崔頌
優閑表政清，林薄賞秋成。江上懸曉月，往來虧復盈。天雲抗真意，郡閣晦高名。坐嘯應無欲，寧辜濟物情。
奉酬張洪州九齡江上見贈 孫翃
受命讞封疆，逢君牧豫章。於焉審虞芮，復爾共舟航。悵別秋陰盡，懷歸客思長。江臯枉離贈，持此慰他鄉。
古意贈孫翃 徐仁友
南望緱氏嶺，山居共澗陰。東西十數里，緬邈方寸心。雲日落廣廈，鶯花對孤琴。琴中多苦調，悽切誰復尋。
奉和姚令公駕幸溫湯喜雪應制 蘇綰
漢主新豐邑，周王尚父師。雲符沛童唱，雪應海神期。林變驚春早，山明訝夕遲。況逢溫液霈，恩重御裘詩。
詠月 康庭芝
天使下西樓，光含萬里秋。臺前疑挂鏡，簾外似懸鉤。張尹將眉學，班姬取扇儔。佳期應借問，爲報在刀頭。
山行見孤松成詠 張宣明
孤松鬱山椒，肅爽凌清霄。既挺千丈幹，亦生百尺條。青青恆一色，落落非一朝。大廈今已構，惜哉無人招。寒霜十二月，枝葉獨不凋。
使至三姓咽麵 張宣明
昔聞班家子，筆硯忽然投。一朝撫長劒，萬里入荒陬。豈不服艱險，只思清國讐。山川去何歲，霜露幾逢秋。玉塞已遐廓，鐵關方阻修。東都日窅窅，西海此悠悠。卒使功名建，長封萬里侯。
新都南亭別郭大元振 盧崇道
竹徑女蘿蹊，蓮洲文石隄。靜深人俗斷，尋翫往還迷。碧潭秀初月，素林驚夕棲。褰幌納鳥侶，罷琴聽猨啼。佳辰改宿昔，勝寄在暌攜。長懷賞心愛，如玉復如珪。
登翅頭山題儼公石壁 包融
晨登翅頭山，山曛黃霧起。却瞻迷向背，直下失城市。暾日銜東郊，朝光生邑里。掃除諸煙氛，照出衆樓雉。青爲洞庭山，白是太湖水。蒼茫遠郊樹，倏忽不相似。萬象以區別，森然共盈几。坐令開心胸，漸覺落塵滓。北巖千餘仞，結廬誰家子。願陪中峯遊，朝暮白雲裏。
阮公嘯臺 包融
荒臺森荆杞，蒙籠無上路。傳是古人跡，阮公長嘯處。至今清風來，時時動林樹。逝者共已遠，升攀想遺趣。靜然荒榛門，久之若有悟。靈光未歇滅，千載知仰慕。
酬忠公林亭 包融
江外有真隱，寂居歲已侵。結廬近西術，種樹久成陰。人迹乍及戶，車聲遙隔林。自言解塵事，咫尺能輜塵。爲道豈廬霍，會靜由吾心。方秋院木落，仰望日蕭森。持我興來趣，采菊行相尋。塵念到門盡，遠情對君深。一談入理窟，再索破幽襟。安得山中信，致書移尚禽。
送國子張主簿 包融
湖岸纜初解，鶯啼別離處。遙見舟中人，時時一迴顧。坐悲芳歲晚，花落青軒樹。春夢隨我心，悠揚逐君去。
和陳校書省中翫雪 包融
芸閣朝來雪，飄颻正滿空。褰開明月下，校理落花中。色向懷鉛白，光因翰簡融。能令草玄者，迴思入流風。
和崔會稽詠王兵曹廳前湧泉勢城中字 包融
茂德來徵應，流泉入詠歌。含靈符上善，作字表中和。有草恆垂露，無風欲偃波。爲看人共水，清白定誰多。
賦得岸花臨水發 包融
笑笑傍溪花，叢叢逐岸斜。朝開川上日，夜發浦中霞。照灼如臨鏡，䒠茸勝浣紗。春來武陵道，幾樹落仙家。
武陵桃源送人 包融
武陵川徑入幽遐，中有雞犬秦人家。先時見者爲誰耶，源水今流桃復花。
和薦福寺英公新搆禪堂 丁仙芝
上人久棄世，中道自忘筌。寂照出羣有，了心清衆緣。所以於此地，築館開青蓮。果藥羅砌下，煙虹垂戶前。咒中灑甘露，指處流香泉。禪遠目無事，體清宵不眠。枳聞廬山法，松入漢陽禪。一枕西山外，虛舟常浩然。
贈朱中書 丁仙芝
十年種田濱五湖，十年遭澇盡爲蕪。頻年井稅常不足，今年緡錢誰爲輸。東鄰轉穀五之利，西鄰販繒日已貴。而我守道不遷業，誰能肯敢效此事。紫微侍郎白虎殿，出入通籍迴天眷。晨趨綵筆柏梁篇，晝出雕盤大官膳。會應憐爾居素約，可即長年守貧賤。
戲贈姚侍御 丁仙芝
繁霜曉幕鳴柏烏，待子獸炭然金爐。重門啟鎖紫髯胡，新披驄馬隴西駒。頭戴獬豸急晨趨，明光殿前見天子，今日應彈佞倖夫。
餘杭醉歌贈吳山人 丁仙芝
曉幕紅襟燕，春城白項烏。只來梁上語，不向府中趨。城頭坎坎鼓聲曙，滿庭新種櫻桃樹。桃花昨夜撩亂開，當軒發色映樓臺。十千兌得餘杭酒，二月春城長命杯。酒後留君待明月，還將明月送君回。
京中守歲 丁仙芝
守歲多然燭，通宵莫掩扉。客愁當暗滿，春色向明歸。玉斗巡初匝，銀河落漸微。開正獻歲酒，千里間庭闈。
渡揚子江 丁仙芝
桂檝中流望，空波兩畔明。林開揚子驛，山出潤州城。海盡邊陰靜，江寒朔吹生。更聞風葉下，淅瀝度秋聲。
剡谿館聞笛 丁仙芝
夜久聞羗笛，寥寥虛客堂。山空響不散，谿靜曲宜長。草木生邊氣，城池泛夕涼。虛然異風出，髣髴宿平陽。
越裳貢白雉 丁仙芝
聖哲承休運，伊夔列上台。覃恩丹徼遠，入貢素翬來。北闕欣初見，南枝顧未迴。歛容殘雪淨，矯翼片雲開。馴擾將無懼，翻飛幸不猜。甘從上林裏，飲啄自徘徊。
江南曲五首 一 丁仙芝
長干斜路北，近浦是兒家。有意來相訪，明朝出浣紗。
江南曲五首 二 丁仙芝
發向橫塘口，船開值急流。知郎舊時意，且請攏船頭。
江南曲五首 三 丁仙芝
昨暝逗南陵，風聲波浪阻。入浦不逢人，歸家誰信汝。
江南曲五首 四 丁仙芝
未曉已成妝，乘潮去茫茫。因從京口渡，使報邵陵王。
江南曲五首 五 丁仙芝
始下芙蓉樓，言發瑯琊岸。急爲打船開，惡許傍人見。
句 丁仙芝
窮花常閉戶，秋城聞搗衣。樹迴早秋色，川長遲落暉。
奉和扈從溫泉宮承恩賜浴 蔡希周
天行雲從指驪宮，浴日餘波錫詔同。綵殿氤氳擁香溜，紗窗宛轉閉和風。來將蘭氣衝皇澤，去引星文捧碧空。自憐遇坎便能止，願托仙槎路未通。
同家兄題渭南王公別業 蔡希寂
好閑知在家，退跡何必深。不出人境外，蕭條江海心。軒車自來往，空名對清陰。川涘將釣玉，鄉亭期散金。素暉射流瀨，翠色緜森林。曾爲詩書癖，寧惟耕稼任。吾兄許微尚，枉道來相尋。朝慶老萊服，夕閑安道琴。文章遙頌美，寤寐增所欽。既鬱蒼生望，明時豈陸沈。
登福先寺上方然公禪室 蔡希寂
名都標佛剎，梵構臨河干。舉目上方峻，森森青翠攢。步登諸劫盡，忽造浮雲端。當暑敞扃闥，却嫌絺綌寒。禪房最高頂，靜者殊閑安。疎雨向空城，數峯簾外盤。午鐘振衣坐，招我同一餐。真味雜飴露，衆香唯茝蘭。晚來恣偃俛，茶果仍留歡。
洛陽客舍逢祖詠留宴 蔡希寂
緜緜鐘漏洛陽城，客舍貧居絕送迎。逢君貰酒因成醉，醉後焉知世上情。
江風行 張潮
壻貧如珠玉，壻富如埃塵。貧時不忘舊，富日多寵新。妾本富家女，與君爲偶匹。惠好一何深，中門不曾出。妾有繡衣裳，葳蕤金縷光。念君貧且賤，易此從遠方。遠方三千里，思君心未已。日暮情更來，空望去時水。孟夏麥始秀，江上多南風。商賈歸欲盡，君今尚巴東。巴東有巫山，窈窕神女顏。常恐遊此方，果然不知還。
襄陽行 張潮
玉盤轉明珠，君心無定準。昨見襄陽客，剩說襄陽好無盡。襄漢水，峴山垂，漢水東流風北吹。只言一世長嬌寵，那悟今朝見別離。君渡清羗渚，知人獨不語。妾見鳥棲林，憶君相思深。莫作雲間鴻，離聲顧儔侶。尚如匣中劒，分形會同處。是君婦，識君情，怨君恨君爲此行。下牀一宿不可保，況乃萬里襄陽城。襄陽傳近大堤北，君到襄陽莫回惑。大堤諸女兒，憐錢不憐德。
采蓮詞 張潮
朝出沙頭日正紅，晚來雲起半江中。賴逢鄰女曾相識，並著蓮舟不畏風。
長干行 張潮
憶昔深閨裏，煙塵不曾識。嫁與長干人，沙頭候風色。五月南風興，思君下巴陵。八月西風起，想君發[揚]子。去來悲如何，見少離別多。湘潭幾日到，妾夢越風波。昨夜狂風度，吹折江頭樹。淼淼暗無邊，行人在何處。北客真三公，朱衣滿江中。薄暮來投宿，數朝不肯東。好乘浮雲驄，佳期蘭渚東。鴛鴦綠浦上，翡翠錦屏中。自憐十五餘，顏色桃花紅。那作商人婦，愁水復愁風。
絕句 張翬
茫茫煙上水，日暮陰雲飛。孤坐正愁緒，湖南誰擣衣。
潘司馬別業 周瑀
門對青山近，汀牽綠草長。寒深包晚橘，風緊落垂楊。湖畔聞漁唱，天邊數鴈行。蕭然有高士，清思滿書堂。
清谿館作 談戭
指途清谿裏，左右唯深林。雲蔽望鄉處，雨愁爲客心。遇人多物役，聽鳥時幽音。何必滄浪水，庶茲浣塵襟。
塞上 殷遙
萬里隤城在，三邊虜氣衰。沙填孤嶂角，燒斷故關碑。馬色經寒慘，鵰聲帶晚悲。將軍正閑暇，留客換歌辭。
送友人下第歸省 殷遙
君此卜行日，高堂應夢歸。莫將和氏淚，滴著老萊衣。嶽雨連河細，田禽出麥飛。到家調膳後，吟好送斜暉。
送杜士瞻楚州覲省 殷遙
風流與才思，俱似晉時人。淮月歸心促，江花入興新。雲深蒼海暮，柳暗白門春。共道官猶小，憐君孝養親。
春晚山行 殷遙
寂歷青山晚，山行趣不稀。野花成子落，江燕引雛飛。暗草薰苔徑，晴楊掃石磯。俗人猶語此，余亦轉忘歸。
寄張徵古 沈如筠
寂歷遠山意，微冥半空碧。綠蘿無冬春，彩雲竟朝夕。張子海內奇，久爲巖中客。聖君當夢想，安得老松石。
閨怨二首 一 沈如筠
鴈盡書難寄，愁多夢不成。願隨孤月影，流照伏波營。
閨怨二首 二 沈如筠
隴底嗟長別，流襟一動君。何言幽咽所，更作死生分。
寄天台司馬道士 沈如筠
河洲花豔爚，庭樹光彩蒨。白雲天台山，可思不可見。
句 沈如筠
思酸寒鴈斷，淅瀝秋樹空。漁陽燕舊都，美女花不如。
句 孫處玄
殘花與露落，墮葉隨風翻。日側南澗幽，風凝北林暮。
南州行 徐延壽
搖艇至南國，國門連大江。中洲西邊岸，數步一垂楊。金釧越溪女，羅衣胡粉香。織縑春卷幔，采蕨暝提筐。弄瑟嬌垂幌，迎人笑下堂。河頭浣衣處，無數紫鴛鴦。
人日剪綵 徐延壽
閨婦持刀坐，自憐裁剪新。葉催情綴色，花寄手成春。帖燕留妝戶，黏雞待餉人。擎來問夫壻，何處不如真。
南中感懷 樊晃
南路磋跎客未回，常嗟物候暗相催。四時不變江頭草，十月先開嶺上梅。
同望幸新亭賜錢公宴 李憕
感夢通玄化，覃恩降紫宸。賜錢開漢府，分帛醉堯人。地隔朝宗慶，亭臨卜洛新。行看廣雲雨，二月次東巡。
奉和聖製從蓬萊向興慶閣道中留春雨中春望之作應制 李憕
別館春還淑氣催，三宮路轉鳳皇臺。雲飛北闕輕陰散，雨歇南山積翠來。御柳遙隨天仗發，林花不待曉風開。已知聖澤深無限，更喜年芳入睿才。
銅雀妓 李邕
西陵望何及，弦管徒在茲。誰言死者樂，但令生者悲。丈夫有餘志，兒女焉足私。擾擾多俗情，投迹互相師。直節豈感激，荒淫乃淒其。潁水有許由，西山有伯夷。頌聲何寥寥，唯聞銅雀詩。君舉良未易，永爲後代嗤。
詠雲 李邕
綵雲驚歲晚，繚繞孤山頭。散作五般色，凝爲一段愁。影雖沈澗底，形在天際遊。風動必飛去，不應長此留。
登歷下古城員外孫新亭 李邕
吾宗固神秀，體物寫謀長。形制開古跡，曾冰延樂方。太山雄地理，巨壑眇雲莊。高興汨煩促，永懷清典常。含弘知四大，出入見三光。負郭喜秔稻，安時歌吉祥。
奉和初春幸太平公主南莊應制 李邕
傳聞銀漢支機石，復見金輿出紫微。織女橋邊烏鵲起，仙人樓上鳳皇飛。流風入座飄歌扇，瀑水侵階濺舞衣。今日還同犯牛斗，乘槎共逐海潮歸。
奉使登終南山 王灣
常愛南山遊，因而盡原隰。數朝至林嶺，百仞登嵬岌。石壯馬徑窮，苔色步緣入。物奇春狀改，氣遠天香集。虛洞策杖鳴，低雲拂衣濕。倚巖見廬舍，入戶欣拜揖。問性矜勤勞，示心教澄習。玉英時共飯，芝草爲余拾。境絕人不行，潭深鳥空立。一乘從此授，九轉兼是給。辭處若輕飛，憩來唯吐吸。閑襟超已勝，迴路倏而及。煙色松上深，水流山下急。漸平逢車騎，向晚睨城邑。峯在野趣繁，塵飄宦情澁。辛苦久爲吏，勞生何妄執。日暮懷此山，悠然賦斯什。
晚夏馬嵬卿叔池亭即事寄京都一二知己 王灣
忝職畿甸淹，濫陪時俊後。才輕策疲劣，勢薄常驅走。牽役勞風塵，秉心在巖藪。宗賢開別業，形勝代希偶。竹繞清渭濱，泉流白渠口。逡巡期賞會，揮忽變星斗。逮此乘務閑，因而訪幽叟。入來殊景物，行復洗紛垢。林靜秋色多，潭深月光厚。盛香蓮近拆，新味瓜初剖。滯拙懷隱淪，書之寄良友。
麗正殿賜宴同勒天前煙年四韻應制 王灣
金殿忝陪賢，瓊羞忽降天。鼎羅仙掖裏，觴拜瑣闈前。院逼青霄路，廚和紫禁煙。酒酣空忭舞，何以荅昌年。
奉和賀監林月清酌 王灣
華月當秋滿，朝英假興同。淨林新霽入，規院小涼通。碎影行筵裏，搖花落酒中。清宵凝爽意，倂此助文雄。
觀搊箏 王灣
虛室有秦箏，箏新月復清。弦多弄委曲，柱促語分明。曉怨凝繁手，春嬌入曼聲。近來唯此樂，傳得美人情。
晚春詣蘇州敬贈武員外 王灣
蘇臺憶季常，飛櫂歷江鄉。持此功曹掾，初離華省郎。貴門生禮樂，明代秉文章。嘉郡位先進，鴻儒名重揚。爰從姻婭貶，豈失忠信防。萬里行驥足，十年暌鳳翔。迴遷翊元聖，入拜佇惟良。別業對南浦，羣書滿北堂。意深投轄盛，才重接筵光。陋學叨鉛簡，弱齡許翰場。神馳勞舊國，顏展別殊方。際曉雜氛散，殘春衆物芳。煙和疎樹滿，雨續小谿長。旅拙感成慰，通賢顧不忘。從來琴曲罷，開匣爲君張。
秋夜寓直即事懷贈蕭令公裴侍郎兼通簡南省諸友人 王灣
聖主萬年興，賢臣數載升。古靈傳嶽秀，宏量稟川澄。畿甸舉長策，風霜秉直繩。出車遙俗震，登閣滿朝稱。賦簡流亡輯，農安政理憑。還家新長幼，巡壠舊溝塍。忠梗大勛立，寰瀛墮業懲。焚香兼御史，懸鏡委中丞。旟隼當朝立，臺驄發郡乘。司徒漢家重，國典潁川徵。雲路俄平入，台階忽上凌。秉鈞調造化，宣綍慰黎烝。金省方秋作，瑤軒直夜凭。中書贈陳準，右相簡王陵。三傑賢更穆，百僚歡且兢。搖懷及賓友，計曲辨淄澠。閶闔暝陰散，鉤陳爽氣凝。月深宮樹轉，河近禁樓冰。卑吏夙驅策，微涓效斗升。望麾宵繼火，書板曙懷蒸。彼此雖流盼，規模轉服膺。惠將霄漢隔，勞或歲時矜。位重恩寧濫，才輕懾不勝。林巒甘獨往，疵賤苦相仍。敢忘銜花雀，思同附驥蠅。平生逐鳥雀，何日嗣蒼鷹。
哭補闕亡友綦毋學士 王灣
明代資多士，儒林得異才。書從金殿出，人向玉墀來。詞學張平子，風儀褚彥回。崇儀希上德，近侍接元台。曩契心期早，今遊宴賞陪。屢遷君擢桂，分尉我從梅。忽遇乘軺客，云傾構廈材。泣爲洹水化，歎作泰山頹。冀善初將慰，尋言半始猜。位聯情易感，交密痛難裁。遠日寒旌暗，長風古挽哀。寰中無舊業，行處有新苔。反哭魂猶寄，終喪子尚孩。葬田門吏給，墳木路人栽。遽洩悲成往，俄傳寵令迴。玄經貽石室，朱紱耀泉臺。地古春長閉，天明夜不開。登山一臨哭，揮淚滿蒿萊。
汴堤柳 王泠然
隋家天子憶揚州，厭坐深宮傍海游。穿地鑿山開御路，鳴笳疊鼓泛清流。流從鞏北分河口，直到淮南種官柳。功成力盡人旋亡，代謝年移樹空有。當時綵女侍君王，繡帳旌門對柳行。青葉交垂連幔色，白花飛度染衣香。今日摧殘何用道，數里曾無一枝好。驛騎征帆損更多，山精野魅藏應老。涼風八月露爲霜，日夜孤舟入帝鄉。河畔時時聞木落，客中無不淚沾裳。
夜光篇 王泠然
遊人夜到汝陽間，夜色冥濛不解顏。誰家暗起寒山燒，因此明中得見山。山頭山下須臾滿，歷險緣深無暫斷。焦聲散著羣樹鳴，炎氣傍林一川暖。是時西北多海風，吹上連天光更雄。濁煙熏月黑，高豔爇雲紅。初謂煉丹仙竈裏，還疑鑄劒神谿中。劃爲飛電來照物，乍作流星併上空。西山無草光已滅，東頂熒熒猶未絕。沸湯空谷數道水，融蓋陰崖幾年雪。兩京貧病若爲居，四壁皆成鑿照餘。未得貴游同秉燭，唯將半影借披書。
古木臥平沙 王泠然
古木臥平沙，摧殘歲月賒。有根橫水石，無葉拂煙霞。春至苔爲葉，冬來雪作花。不逢星漢使，誰辨是靈槎。
淮南寄舍弟 王泠然
昔予從不調，經歲旅淮源。念爾長相失，何時返故園。寄書迷處所，分袂隔涼溫。遠道俱爲客，他鄉共在原。歸情春伴雁，愁泣夜隨猨。愧見高堂上，朝朝獨倚門。
句 王泠然
林狖欺童子，山精試老僧。陳兵劒閣山將動，飲馬珠江水不流。官微思倚玉，文淺怯投珠。
春江花月夜二首 一 張子容
林花發岸口，氣色動江新。此夜江中月，流光花上春。分明石潭裏，宜照浣紗人。
春江花月夜二首 二 張子容
交甫憐瑤珮，仙妃難重期。沈沈綠江晚，惆悵碧雲姿。初逢花上月，言是弄珠時。
雲陽驛陪崔使君邵道士夜宴 張子容
一尉東南遠，誰知此夜歡。諸侯傾皁蓋，仙客整黃冠。染翰燈花滿，飛觴雲氣寒。欣承國士遇，更借美人看。
送蘇倩遊天台 張子容
靈異尋滄海，笙歌訪翠微。江鷗迎共狎，雲鶴待將飛。琪樹嘗仙果，瓊樓試羽衣。遙知神女問，獨怪阮郎歸。
泛永嘉江日暮迴舟 張子容
無雲天欲暮，輕鷁大江清。歸路煙中遠，迴舟月上行。傍潭窺竹暗，出嶼見沙明。更值微風起，乘流絲管聲。
永嘉即事寄贛縣袁少府瓘 張子容
山繞樓臺出，谿通里閈斜。曾爲謝客郡，多有逐臣家。海氣朝成雨，江天晚作霞。題書報賈誼，此濕似長沙。
樂城歲日贈孟浩然 張子容
土地窮甌越，風光肇建寅。插桃銷瘴癘，移竹近階墀。半是吳風俗，仍爲楚歲時。更逢習鑿齒，言在漢川湄。
永嘉作 張子容
拙宦從江左，投荒更海邊。山將孤嶼近，水共惡谿連。地濕梅多雨，潭蒸竹起煙。未應悲晚髪，炎瘴苦華年。
送孟八浩然歸襄陽二首 一 張子容
東越相逢地，西亭送別津。風潮看解纜，雲海去愁人。鄉在桃林岸，山連楓樹春。因懷故園意，歸與孟家鄰。
送孟八浩然歸襄陽二首 二 張子容
杜門不欲出，久與世情疎。以此爲長策，勸君歸舊廬。醉歌田舍酒，笑讀古人書。好是一生事，無勞獻子虛。
貶樂城尉日作 張子容
竄謫邊窮海，川原近惡谿。有時聞虎嘯，無夜不猿啼。地暖花長發，巖高日易低。故鄉可憶處，遙指斗牛西。
自樂城赴永嘉枉路泛白湖寄松陽李少府 張子容
西行礙淺石，北轉入谿橋。樹色煙輕重，湖光風動搖。百花亂飛雪，萬嶺疊青霄。猿挂臨潭篠，鷗迎出浦橈。惟應賞心客，茲路不言遙。
九日陪潤州邵使君登北固山 張子容
五馬向西椒，重陽坐麗譙。徐州帶綠水，楚國在青霄。張幕連江樹，開筵接海潮。凌雲詞客語，迴雪無人嬌。梅福慚仙吏，羊公賞下僚。新豐酒舊美，況是菊花朝。
璧池望秋月 張子容
涼夜窺清沼，池空水月秋。滿輪沈玉鏡，半魄落銀鉤。蟾影搖輕浪，菱花渡淺流。漏移光漸潔，雲斂色偏浮。似璧悲三獻，疑珠怯再投。能持千里意，來照楚鄉愁。
贈司勳蕭郎中 張子容
作相開黃閣，爲郎奏赤墀。君臣道合體，父子貴同時。國以推賢答，家無內舉疑。鳳池真水鏡，蘭省得華滋。未覩風流日，先聞新賦詩。江山清謝朓，花木媚丘遲。吏部來何暮，王言念在茲。丹青無不可，霖雨亦相期。昔我投荒處，孤煙望島夷。羣鷗終日狎，落葉數年悲。漁父留歌詠，江妃入興詞。今將獻知己，相感勿吾欺。
巫山 張子容
巫嶺岧嶢天際重，佳期宿昔願相從。朝雲暮雨連天暗，神女知來第幾峯。
清谿泛舟 張旭
旅人倚征棹，薄暮起勞歌。笑攬清谿月，清輝不厭多。
桃花谿 張旭
隱隱飛橋隔野煙，石磯西畔問漁船。桃花盡日隨流水，洞在清谿何處邊。
山行留客 張旭
山光物態弄春輝，莫爲輕陰便擬歸。縱使晴明無雨色，入雲深處亦沾衣。
春遊值雨 張旭
欲尋軒檻列清尊，江上煙雲向晚昏。須倩東風吹散雨，明朝却待入華園。
南山 賀朝
湖北雨初晴，湖南山盡見。巖巖石帆影，如得海風便。仙穴茅山峯，彩雲時一見。邀君共探此，異籙殘幾卷。
從軍行 賀朝
朔胡乘月寇邊城，軍書插羽刺中京。天子金壇拜飛將，單于玉塞振佳兵。騎射先鳴推任俠，龍韜決勝佇時英。聞有河湟客，愔愔理帷帟。常山啓霸圖，汜水先天策。銜珠浴鐵向桑乾，釁旗膏劒指烏丸。鳴雞已報關山曉，來雁遙傳沙塞寒。直爲甘心從苦節，隴頭流水鳴嗚咽。邊樹蕭蕭不覺春，天山漠漠長飛雪。魚麗陣接塞雲平，雁翼營通海月明。始看晉幕飛鵝入，旋聞齊壘啼烏聲。自從一戍燕支山，春光幾度晉陽關。金河未轉青絲騎，玉筯應啼紅粉顏。鴻歸燕相續，池邊芳草綠。已見氛清細柳營，莫更春歌落梅曲。烽沈竈減靜邊亭，海[晏]山空肅已寧。行望鳳京旋凱捷，重來麟閣畫丹青。
賦得遊人久不歸 賀朝
鄉關眇天末，引領悵懷歸。羇旅久淫滯，物色屢芳菲。稍覺出意盡，行看蓬鬢稀。如何千里外，佇立霑裳衣。
贈酒店胡姬 賀朝
胡姬春酒店，弦管夜鏘鏘。紅毾鋪新月，貂裘坐薄霜。玉盤初鱠鯉，金鼎正烹羊。上客無勞散，聽歌樂世娘。
賦得春鶯送友人二首 一 賀朝
翅掩飛鶯舞，啼惱婕妤悲。料取金閨意，因君問所思。
賦得春鶯送友人二首 二 賀朝
流鶯拂繡羽，二月上林期。待雪銷金禁，銜花向玉墀。
三日綠潭篇 萬齊融
春潭滉漾接隋宮，宮闕連延潭水東。蘋苔嫩色涵波綠，桃李新花照底紅。垂菱布藻如妝鏡，麗日晴天相照暎。素影沈沈對蝶飛，金沙礫礫窺魚泳。佳人祓禊賞韶年，傾國傾城併可憐。拾翠總來芳樹下，踏青爭遶綠潭邊。公子王孫恣遊翫，沙陽水曲情無厭。禽浮似挹羽觴杯，鱗躍疑投水心劒。金鞍玉勒騁輕肥，落絮紅塵擁路飛。綠水殘霞催席散，畫樓初月待人歸。
仗劒行 萬齊融
昨夜星官動紫微，今年天子用武威。登車一呼風雷動，遙震陰山撼巍巍。胡驕子，當見旄頭蝕應死。願騎單馬仗天威，挼取長繩縛虜歸。仗劒遙叱路傍子，匈奴頭血濺君衣。
贈別江頭 萬齊融
東南飛鳥處，言是故鄉天。江上風花晚，君行定幾千。計程頻破月，數別屢開年。明歲潯陽水，相思寄采蓮。
遊春 邢巨
海岳三峯古，春皇二月寒。綠潭漁子釣，紅樹美人攀。弱蔓環沙嶼，飛花點石關。谿山遊未厭，琴酌弄晴灣。
遊宣州琴谿同武平一作 邢巨
靈谿非人迹，仙意素所秉。鱗嶺森翠微，澄潭照秋景。
春江花月夜 張若虛
春江潮水連海平，海上明月共潮生。灩灩隨波千萬里，何處春江無月明？江流宛轉遶芳甸，月照花林皆似霰。空裏流霜不覺飛，汀上白沙看不見。江天一色無纖塵，皎皎空中孤月輪。江畔何人初見月，江月何年初照人？人生代代無窮已，江月年年秖相似。不知江月待何人？但見長江送流水。白雲一片去悠悠，青楓浦上不勝愁。誰家今夜扁舟子，何處相思明月樓？可憐樓上月裴回，應照離人妝鏡臺。玉戶簾中卷不去，擣衣砧上拂還來。此時相望不相聞，願逐月華流照君。鴻雁長飛光不度，魚龍潛躍水成文。昨夜閑潭夢落花，可憐春半不還家。江水流春去欲盡，江潭落月復西斜。斜月沈沈藏海霧，碣石瀟湘無限路。不知乘月幾人歸，落月搖情滿江樹。
代答閨夢還 張若虛
關塞年華早，樓臺別望違。試衫著煖氣，開鏡覓春暉。燕入窺羅幕，蜂來上畫衣。情催桃李豔，心寄管弦飛。妝洗朝相待，風花暝不歸。夢魂何處入，寂寂掩重扉。
洪州客舍寄柳博士芳 薛業
去年燕巢主人屋，今年花發路傍枝。年年爲客不到舍，舊國存亡那得知。
晚秋贈張折衝 薛業
都尉今無事，時清但閉關。夜霜戎馬瘦，秋草射堂閑。位以穿楊得，名因折桂還。馮唐真不遇，歎息鬢毛斑。
和左司張員外自洛使入京中路先赴長安逢立春日贈韋侍御等諸公 孫逖
拜郎登省闥，奉使馳車乘。遙瞻使者星，便是郎官應。臺妙時相許，皇華德彌稱。二陝聽風謠，三秦望形勝。此中暌益友，是日多詩興。寒盡歲陰催，春歸物華證。
和登會稽山 孫逖
稽山碧湖上，勢入東溟盡。煙景晝清明，九峰爭隱嶙。望中厭朱紱，俗內探玄牝。野老聽鳴騶，山童擁行軫。仙花寒未落，古蔓柔堪引。竹磵入山多，松崖向天近。雲從海天去，日就江村隕。能賦丘嘗聞，和歌參不敏。冥搜信沖漠，多士期標準。願奉濯纓心，長謠反招隱。
送楊法曹按括州 孫逖
東海天台山，南方縉雲驛。溪澄問人隱，巖險煩登陟。潭壑隨星使，軒車繞春色。儻尋琪樹人，爲報長相憶。
丹陽行 孫逖
丹陽古郡洞庭陰，落日扁舟此路尋。傳是東南舊都處，金陵中斷碧江深。在昔風塵起，京都亂如燬。雙闕戎虜間，千門戰場裏。傳聞一馬化爲龍，南渡衣冠亦願從。石頭橫帝里，京口拒戎鋒。青楓林下迴天蹕，杜若洲前轉國容。都門不見河陽樹，輦道唯聞建業鐘。中原悠悠幾千里，欲掃欃槍未云已。英雄傾奪何紛然，一盛一衰如逝川。可憐宮觀重江裏，金鏡相傳三百年。自從龍見聖人出，六合車書混爲一。昔年王氣今何在，併向長安就堯日。荆榛古木閉荒阡，共道繁華不復全。赤縣唯餘江樹月，黃圖半入海人煙。暮來山水登臨遍，覽古愁吟淚如霰。唯有空城多白雲，春風淡蕩無人見。
山陰縣西樓 孫逖
都邑西樓芳樹間，逶迤霽色遶江山。山月夜從公署出，江雲晚對訟庭還。誰知春色朝朝好，二月飛花滿江草。一見湖邊楊柳風，遙憶青青洛陽道。
夜宿浙江 孫逖
扁舟夜入江潭泊，露白風高氣蕭索。富春渚上潮未還，天姥岑邊月初落。煙水茫茫多苦辛，更聞江上越人吟。洛陽城闕何時見，西北浮雲朝暝深。
春日留別 孫逖
春路逶迤花柳前，孤舟晚泊就人煙。東山白雲不可見，西陵江月夜娟娟。春江夜盡潮聲度，征帆遙從此中去。越國山川看漸無，可憐愁思江南樹。
奉和四月三日上陽水窗賜宴應制得春字 孫逖
今日逢初夏，歡遊續舊旬。氣和先作雨，恩厚別成春。鳳吹臨清洛，龍輿下紫宸。此中歌在藻，還見躍潛鱗。
奉和登會昌山應制 孫逖
巖磴列雲旗，吾君訪道時。乾行萬物覩，日馭六龍遲。望遠迴天顧，登高動睿詞。願因山作壽，長保會昌期。
正月十五日夜應制 孫逖
洛城三五夜，天子萬年春。綵仗移雙闕，瓊筵會九賓。舞成蒼頡字，燈作法王輪。不覺東方日，遙垂御藻新。
奉和御製登鴛鴦樓即目應制 孫逖
玉輦下離宮，瓊樓上半空。方巡五年狩，更闢四門聰。井邑觀秦野，山河念禹功。停鑾留睿作，軒檻起南風。
進船泛洛水應制 孫逖
禁園紆睿覽，仙櫂叶時游。洛北風花樹，江南彩畫舟。芳生蘭蕙草，春入鳳凰樓。興盡離宮暮，煙光起夕流。
和韋兄春日南亭宴兄弟 孫逖
臺閣升高位，園林隔舊鄉。忽聞歌棣萼，還比報瓊芳。門向宜春近，郊連御宿長。德星常有會，相望在文昌。
奉和崔司馬遊雲門寺 孫逖
繫馬清溪樹，禪門春氣濃。香臺花下出，講坐竹間逢。覺路山童引，經行谷鳥從。更言窮寂滅，回策上南峰。
酬萬八賀九雲門下歸溪中作 孫逖
晚從靈境出，林壑曙雲飛。稍覺清溪盡，回瞻畫剎微。獨園餘興在，孤櫂宿心違。更憶登攀處，天香滿袖歸。
春初送呂補闕往西嶽勒碑得雲字 孫逖
刻石記天文，朝推谷子雲。篋中緘聖札，巖下揖神君。語別梅初豔，爲期草欲薰。往來春不盡，離思莫氛氳。
送周判官往台州 孫逖
吾宗長作賦，登陸訪天台。星使行看入，雲仙意轉催。飲冰攀璀璨，驅傳歷莓苔。日暮東郊別，真情去不回。
送魏騎曹充宇文侍御判官分按山南 孫逖
雲雨陽臺路，光華驛騎巡。勸農開夢土，恤隱惠荆人。樓迥吟黃鶴，江長望白蘋。觀風布明詔，更是漢南春。
送蘇郎中綰出佐荆州 孫逖
神仙久留滯，清切佇飛翻。忽佐南方牧，何時西掖垣。高車自蘭省，便道出荆門。不見河梁別，空銷郢路魂。
送李補闕攝御史充河西節度判官 孫逖
昔年叨補衮，邊地亦埋輪。官序慙先達，才名畏後人。西戎雖獻款，上策恥和親。早赴前軍幕，長清外域塵。
送趙評事攝御史監軍嶺南 孫逖
議獄持邦典，臨戎假憲威。風從閶闔去，霜入洞庭飛。篁竹迎金鼓，樓船引繡衣。明年拜真月，南斗使星歸。
送靳十五侍御使蜀 孫逖
天使出霜臺，行人擇吏才。傳車春色送，離興夕陽催。驛遶巴江轉，關迎劒道開。西南一何幸，前後二龍來。
送李給事歸徐州覲省 孫逖
列位登青瑣，還鄉復綵衣。共言晨省日，便是晝遊歸。春水經梁宋，晴山入海沂。莫愁東路遠，四牡正騑騑。
送杜侍御赴上都 孫逖
避馬臺中貴，登車嶺外遙。還因貢賦禮，來謁大明朝。地入商山路，鄉連渭水橋。承恩返南越，尊酒重相邀。
送張環攝御史監南選 孫逖
漢使得張綱，威名攝遠方。恩霑柱下史，榮比選曹郎。江帶黔中闊，山連峽水長。莫愁炎暑地，秋至有嚴霜。
宴越府陳法曹西亭 孫逖
公府西巖下，紅亭間白雲。雪梅初度臘，煙竹稍迎曛。水木涵澄景，簾櫳引霽氛。江南歸思逼，春鴈不堪聞。
同邢判官尋龍湍觀歸湖中 孫逖
星使下仙京，雲湖喜晝晴。更從探穴處，還作櫂歌行。絲管荷風入，簾帷竹氣清。莫愁歸路遠，水月夜虛明。
宿雲門寺閣 孫逖
香閣東山下，煙花象外幽。懸燈千嶂夕，卷幔五湖秋。畫壁餘鴻鴈，紗窓宿斗牛。更疑天路近，夢與白雲遊。
揚子江樓 孫逖
揚子何年邑，雄圖作楚關。江連二妃渚，雲近八公山。驛道[青]楓外，人煙綠嶼間。晚來潮正滿，數處落帆還。
淮陰夜宿二首 一 孫逖
水國南無畔，扁舟北未期。鄉情淮上失，歸夢郢中疑。木落知寒近，山長見日遲。客行心緒亂，不及洛陽時。
淮陰夜宿二首 二 孫逖
永夕臥煙塘，蕭條天一方。秋風淮水落，寒夜楚歌長。宿莽非中土，鱸魚豈我鄉。孤舟行已倦，南越尚茫茫。
下京口埭夜行 孫逖
孤帆度綠氛，寒浦落紅曛。江樹朝來出，吳歌夜漸聞。南溟接潮水，北斗近鄉雲。行役從茲去，歸情入鴈羣。
山行遇雨 孫逖
驟雨晝氤氳，空天望不分。暗山唯覺電，窮海但生雲。涉澗猜行潦，緣崖畏宿氛。夜來江月霽，櫂唱此中聞。
和常州崔使君詠後庭梅二首 一 孫逖
聞唱梅花落，江南春意深。更傳千里外，來入越人吟。弱幹紅妝倚，繁香翠羽尋。庭中自公日，歌舞向芳陰。
和常州崔使君詠後庭梅二首 二 孫逖
梅院重門掩，遙遙歌吹邊。庭深人不見，春至曲能傳。花落彈棋處，香來薦枕前。使君停五馬，行樂此中偏。
同和詠樓前海石榴二首 一 孫逖
客自新亭郡，朝來數物華。傳君妓樓好，初落海榴花。露色珠簾映，香風粉壁遮。更宜林下雨，日晚逐行車。
同和詠樓前海石榴二首 二 孫逖
海上移珍木，樓前詠所思。遙聞下車日，正在落花時。舊綠香行蓋，新紅洒步綦。從來寒不易，終見久逾滋。
故右丞相贈太師燕文貞公挽詞二首 一 孫逖
海內文章伯，朝端禮樂英。一言興寶運，三入濟羣生。命與才相偶，年將位不幷。台星忽已坼，流慟軫皇情。
故右丞相贈太師燕文貞公挽詞二首 二 孫逖
甲第三重戟，高門四列侯。已成冠蓋里，更有鳳皇樓。人世方爲樂，生涯遽若休。空餘掌綸地，傳慶百千秋。
故陳州刺史贈兵部尚書韋公挽詞 孫逖
奕葉金章貴，連枝鼎位尊。台庭爲鳳穴，相府是鴒原。世閱空悲命，泉幽不返魂。惟餘漢臣史，繼術贊韋門。
故程將軍妻南陽郡夫人樊氏挽歌 孫逖
德配程休甫，名高魯季姜。寵榮蒼玉珮，宴夢鬱金堂。白日期偕老，幽泉忽悼亡。國風猶在詠，江漢近南陽。
和上巳連寒食有懷京洛 孫逖
天津御柳碧遙遙，軒騎相從半下朝。行樂光輝寒食借，太平歌舞晚春饒。紅妝樓下東郊道，青草洲邊南渡橋。坐見司空掃西第，看君侍從落花朝。
和左司張員外自洛使入京中路先赴長安逢立春日贈韋侍御等諸公 孫逖
忽覩雲間數鴈回，更逢山上正花開。河邊淑氣迎芳草，林下輕風待落梅。秋憲府中高唱入，春卿署裏和歌來。共言東閣招賢地，自有西征謝傅才。
和崔司馬登稱心山寺 孫逖
郡府乘休日，王城訪道初。覺花迎步履，香草藉行車。倚閣觀無際，尋山坐太虛。巖空迷禹跡，海靜望秦餘。翡翠巢珠網，鵾雞間綺疏。地靈資淨土，水若護真如。寶樹誰攀折，禪雲自卷舒。晴分五湖勢，煙合九夷居。生滅紛無象，窺臨已得魚。嘗聞寶刀贈，今日奉瓊琚。
奉和李右相中書壁畫山水 孫逖
廟堂多暇日，山水契中情。欲寫高深趣，還因藻繪成。九江臨戶牖，三峽繞檐楹。花柳窮年發，煙雲逐意生。能令萬里近，不覺四時行。氣染荀香馥，光含樂鏡清。詠歌齊出處，圖畫表沖盈。自保千年遇，何論八載榮。
和左衞武倉曹衞中對雨創韻贈右衞李騎曹 孫逖
林父同官意，宣尼久敬交。文場刊玉篆，武事掌金鐃。道合宜連茹，時清豈繫匏。克勤居簿領，多暇屏讙譊。美酒懷公讌，玄談俟客嘲。薄雲生北闕，飛雨自西郊。院暑便清曠，庭蕪覺漸苞。高門關詎閉，逸韻柱難膠。枳棘鸞無歎，椅梧鳳必巢。忽聞徵竝作，觀海媿堂坳。
送新羅法師還國 孫逖
異域今無外，高僧代所稀。苦心歸寂滅，宴坐得精微。持鉢何年至，傳燈是日歸。上卿揮別藻，中禁下禪衣。海闊杯還度，雲遙錫更飛。此行迷處所，何以慰虔祈。
送趙大夫護邊 孫逖
外域分都護，中臺命職方。欲傳清廟略，先取劇曹郎。已佩登壇印，猶懷伏奏香。百壺開祖餞，駟牡戒戎裝。青海連西掖，黃河帶北涼。關山瞻漢月，戈劒宿胡霜。體國才先著，論兵策復長。果持文武術，還繼杜當陽。
立秋日題安昌寺北山亭 孫逖
樓觀倚長霄，登攀及霽朝。高如石門頂，勝擬赤城標。天路雲虹近，人寰氣象遙。山圍伯禹廟，江落伍胥潮。徂暑迎秋薄，涼風是日飄。果林餘苦李，萍水覆甘蕉。覽古嗟夷漫，凌空愛泬寥。更聞金剎下，鐘梵晚蕭蕭。
登越州城 孫逖
越嶂繞層城，登臨萬象清。封圻滄海合，廛市碧湖明。曉日漁歌滿，芳春櫂唱行。山風吹美箭，田雨潤香秔。代閱英靈盡，人閑吏隱幷。贈言王逸少，已見曲池平。
江行有懷 孫逖
秋水明川路，輕舟轉石圻。霜多山橘熟，寒至浦禽稀。飛席乘風勢，迴流蕩日暉。晝行疑海若，夕夢識江妃。野霽看吳盡，天長望洛非。不知何歲月，一似暮潮歸。
長洲苑 孫逖
吳王初鼎峙，羽獵騁雄才。輦道閶門出，軍容茂苑來。山從列嶂轉，江自繞林迴。劒騎緣汀入，旌門隔嶼開。合離紛若電，馳逐溢成雷。勝地虞人守，歸舟漢女陪。可憐夷漫處，猶在洞庭隈。山靜吟猿父，城空應雉媒。戎行委喬木，馬跡盡黃埃。攬涕問遺老，繁華安在哉。
和詠廨署有櫻桃 孫逖
上林天禁裏，芳樹有紅櫻。江國今來見，君門春意生。香從花綬轉，色繞佩珠明。海鳥銜初實，吳姬掃落英。切將稀取貴，羞與衆同榮。爲此堪攀折，芳蹊處處成。
途中口號 孫逖
鄴城東北望陵臺，珠翠繁華去不迴。無復新妝豔紅粉，空餘故壟滿青苔。
晦日湖塘 孫逖
吉日初成晦，方塘遍是春。落花迎二月，芳樹歷三旬。公子能留客，巫陽好解神。夜還何慮暗，秉燭向城闉。
從軍行 崔國輔
塞北胡霜下，營州索兵救。夜裏偷道行，將軍馬亦瘦。刀光照塞月，陣色明如晝。傳聞賊滿山，已共前鋒鬬。
雜詩 崔國輔
逢著平樂兒，論交鞍馬前。與酤一斗酒，恰用十千錢。後余在關內，作事多迍邅。何肯相救援，徒聞寶劒篇。
古意 崔國輔
紅荷楚水曲，彪炳爍晨霞。未得兩回摘，秋風吹却花。時芳不待妾，玉珮無處誇。悔不盛年時，嫁與青樓家。
宿法華寺 崔國輔
松雨時復滴，寺門清且涼。此心竟誰證，回憩支公牀。壁畫感靈跡，龕經傳異香。獨遊寄象外，忽忽歸南昌。
題豫章館 崔國輔
楊柳映春江，江南轉佳麗。吳門綠波裏，越國青山際。遊宦常往來，津亭暫臨憩。驛前蒼石沒，浦外湖沙細。向晚宴且久，孤舟冏然逝。雲留西北客，氣歇東南帝。獨有萋萋心，誰知怨芳歲。
石頭灘作 崔國輔
悵矣秋風時，余臨石頭瀨。因高見遠境，盡此數州內。羽山數點青，海岸雜光碎。離離樹木少，漭漭湖波大。日暮千里帆，南飛落天外。須臾遂入夜，楚色有微靄。尋遠跡已窮，遺榮事多昧。一身猶未理，安得濟時代。且泛朝夕潮，荷衣蕙爲帶。
漂母岸 崔國輔
泗水入淮處，南邊古岸存。秦時有漂母，於此飯王孫。王孫初未遇，寄食何足論。後爲楚王來，黃金答母恩。事跡遺在此，空傷千載魂。茫茫水中渚，上有一孤墩。遙望不可到，蒼蒼煙樹昏。幾年崩冢色，每日落潮痕。古地多陻圮，時哉不敢言。向夕淚霑裳，遂宿蘆洲村。
對酒吟 崔國輔
行行日將夕，荒村古冢無人跡。蒙籠荆棘一鳥吟，屢唱提壺沽酒喫。古人不達酒不足，遺恨精靈傳此曲。寄言世上諸少年，平生且盡杯中醁。
奉和華清宮觀行香應制 崔國輔
天子蘂珠宮，樓臺碧落通。豫遊皆汗漫，齋處即崆峒。雲物三光裏，君臣一氣中。道言何所說，寶曆自無窮。
宿范浦 崔國輔
月暗潮又落，西陵渡暫停。村煙和海霧，舟火亂江星。路轉定山遶，塘連范浦橫。鴟夷近何去，空山臨滄溟。